UNTUK KEFAHAMAN MUFTI PERLIS – PH TAK SAMA SEPERTI BN, TUN M TIADA KUASA TUKAR PENGGANTI

Ramai orang, termasuk Mufti Perlis, Dr Asri Zainul Abidin barangkali masih keliru dan tidak dapat membezakan antara sistem yang diamalkan oleh BN dan PH.
Dalam BN, penentuan siapa menjadi Perdana adalah berdasarkan siapa yang menjadi Presiden UMNO.
Presiden UMNO yang dipilih oleh perwakilan parti itu secara automatik adalah merupakan Perdana Menteri kerana UMNO merupakan parti paling dominan dan memiliki kerusi Parlimen terbanyak dalam BN.
Presiden UMNO, selain menjadi Perdana Menteri, adalah juga Pengerusi BN.
Dengan yang demikian, Presiden UMNO, Pengerusi BN dan Perdana Menteri berhak menentukan pengganti Perdana Menteri seterusnya kerana semua prosesnya ditentukan melalui UMNO saja.
Dalam menentukan pengganti Perdana Menteri, BN tiada kuasa apa-apa dan ia hanya menurut saja apa yang berlaku dan siapa yang dipilih oleh UMNO.
Apa yang berlaku dalam UMNO pula selalunya hanyalah mengikut selera dan kehendak siapa yang menjadi Perdana Menteri kerana segala kuasa berpusat padanya.
Tetapi, ia berbeza dengan PH. Dalam PH, yang berkuasa bukan Pengerusi PH, tetapi Majlis Presidennya yang dianggotai pemimpin-pemimpin utama daripada PKR, DAP, Amanah dan Bersatu.
Tun Mahathir Mohamad daripada Bersatu dipersetujui sebagai Pengerusi Majlis Presiden PH kerana beliau disepakati sebagai calon Perdana Menteri sebelum PRU14 lalu, selain tentunya disebabkan pengalaman dan ketokohan sebagai seorang pemimpin.
Selepas PH menjadi kerajaan, atas keduudukannya sebagai Perdana Menteri, beliau terus dikekalkan sebagai Pengerusi Majlis Presiden PH, meskipun Bersatu bukan parti dominan dan hanya menang 13 kerusi Parlimen saja dalam PRU14 lalu.
Bagaimanapun, tidak ada ketetapan pemimpin daripada Bersatu akan selama-lamanya menjadi Pengerusi Majlis Presiden PH sebagaimana Presiden UMNO sentiasa merupakan Pengerusi BN.
Apabila Anwar Ibrahim daripada PKR menjadi Perdana Menteri selepas Tun Mahathir nanti, maka beliaulah pula yang akan menjadi Pengerusi Majlis Presiden PH.
Siapa juga yang menjadi Perdana Menteri mewakili PH mesti dipersetujui, disepakati dan dikonsensuskan oleh Majlis Presiden PH.
Sebelum PRU14 lalu, Majlis Presiden PH telah bersetuju, bersepakat dan berkonsensus menamakan Tun Mahathir sebagai calon Perdana Menteri, Dr Wan Azizah Wan Ismail sebagai Timbalan Perdana Menteri serta Anwar sebagai pengganti kepada Tun Mahathir.
Tun Mahathir tiada kuasa untuk memlih pengganti pilihannya sendiri, sebagaimana amalan dalam BN, melainkan perlu mendapat persetujuan dan konsensus daripada Majlis Presiden PH.
Dalam hal ini, oleh kerana persetujuan dan konsensus menamakan Anwar sebagai pengganti Tun Mahathir sudah pun ada dan setakat ini ia tidak diubah oleh Majlis Presiden, bermakna kedudukan Presiden PKR itu sebagai bakal Perdana Menteri ke-8 adalah kekal dan tidak berubah.
Sebab itu, jika sistem PH ini difahami, sesiapa juga, termasuk Dr Asri tentunya tidak akan semberono bercakap, mengulas atau menulis surat terbuka meminta Tun Mahathir agar memilih pengganti yang lain selain daripada Anwar.
Tun Mahathir tiada kuasa apa-apa untuk mengubah keputusan yang telah dibuat oleh Majlis Presiden PH itu, kecuali mesti membawanya dalam mesyuarat dan meminta konsensus Majis Presiden PH mengenainya.
Kalau mahu permintaan seperti itu dilakukan juga, ja sepatutnya ditujukan kepada Majlis Presiden PH, bukannya kepada Pengerusi Majlis Presiden PH seorang diri.
Begitu juga dengan permintaan Dr Asri agar Tun Mahathir melakukan solat istikharah dengan tujuan meminta petunjuk daripada Tuhan berkenaan penggantinya turut tidak relevan sebenarnya.
Solat istikharah dilakukan sebelum sesuatu keputusan dibuat dan dipersetujui, bukan selepas adanya keputusan.
Kenapa baru sekarang Dr Asri terfikir meminta Tun Mahathir melakukan solat istikharah iaitu setelah PH ada ketetapan serta hanya selepas 16 bulan Tun Mahathir menjadi Perdana Menteri?
Kenapa gesaan yang sama tidak dibuat sebelum 6 Januari 2018 di mana pada tarikh tersebut Kongres PH telah bersepakat untuk menamakan Tun Mahathir sebagai calon Perdana Menteri, Dr Wan Azizah Timbalan Perdana Menteri dan Anwar sebagai pengganti Perdana Menteri seterusnya?
(Shahbudindotcom 27/09/2019)

0

0

votes
Article Rating
Kongsikan artikel ini


JANGAN TERLALU RISAU BILA TUN M MAHU JADI PM LEBIH LAMA….

Semalam di New York, Tun Mahathir Mohamad memberitahu, beliau kini mempunyai banyak perkara untuk diselesaikan dan memerlukan paling lama tiga tahun lagi untuk terus memegang jawatan Perdana Menteri.
Ini, katanya, termasuk beliau terpaksa bekerja selama 18 jam sehari.
“Saya bekerja 18 jam sehari kerana saya tidak mempunyai banyak masa.
“Saya berjanji akan berundur sebelum PRU akan datang dan memberi laluan kepada calon lain. Jadi, saya mungkin ada lagi tiga tahun paling lama.
“Dalam tempoh tiga tahun itu, saya perlu menyelesaikan banyak perkara,” katanya lagi.
Ramai yang terkejut dengan kenyataan Tun Mahathir ini kerana beliau seolah-olah sudah lupa kepada janjinya sendiri sebelum ini untuk menjadi Perdana Menteri selama hanya dua tahun saja.
Beliau kini secara terbuka menyebut memerlukan paling lama tiga tahun tahun lagi untuk duduk di kerusi Perdana Menteri bagi menyelesaikan banyak kerja-kerjanya.
Apakah banyak kerja yang mahu diselesaikan oleh Tun Mahathir sehingga beliau memerlukan paling lama tiga tahun lagi sebelum pengundurannya itu?
Apakah ia untuk memastikan Najib Razak dan Zahid Hamidi ke penjara terlebih dahulu?
Apakah ia untuk memastikan Azmin Ali benar-benar dibersihkan oleh siasatan polis berkaitan hubungan sejenisnya?
Apakah ia untuk memastikan Mukhriz benar-benar stabil dan terjamin kedudukannya setelah ketiadaannya nanti?
Apakah ia untuk memastikan kawan dan kroninya memperolehi apa yang patut terlebih dahulu?
Apa? Apa? Apa sebenarnya?
Paling lama tiga tahun lagi, jika termasuk setahun empat bulan yang sudah dilaluinya, dengan sendirinya bererti Tun Mahathir akan kekal sebagai Perdana sehingga hampir-hampir PRU15 akan datang.
Bagaimanapun, Tun Mahathir tetap mengulangi janjinya akan berundur atau meletakkan jawatan sebelum PRU15 akan datang.
Jika diperhalusi, kenyataan Tun Mahathir yang menyebut “tiga tahun paling lama” itu masih lagi dikira subjektif sebenarnya.
Tiga tahun lagi paling lama bermaksud beliau tidak akan melebihi tempoh tiga tahun lagi memegang jawatan Perdana Menteri, tetapi tak mustahil tidak sampai tiga tahun.
Dua tahun sebagaimana janji asalnya masih lagi dalam lingkungan tiga tahun paling lama, begitu juga dua tahun sebulan, dua tahun enam bulan dan seumpamanya juga tidak lari daripada tempoh tersebut.
Jadi, tiada apa yang perlu dirisaukan dengan kenyataan Tun Mahathir itu jika dikaitkan dengan janji penyerahan jawatan kepada Anwar Ibrahim sebagaimana yang sudah dijanjikan.
Ia juga hanyalah rancangan dan hasrat Tun Mahathir yang mungkin berbeza dengan apa yang dirancang Tuhan, tambahan lagi usia 94 tahun beliau ketika ini adalah bonus semata-mata.
Lagi pula, selain Anwar, tiada pemimpin lain yang lebih layak dan sesuai untuk menggantikan Tun Mahathir.
Cuma, ada baiknya dalam hal ini Majlis Presiden PH tidak sekadar melopong saja mendengar kata-kata Tun Mahathir itu tanpa sebarang reaksi atau tindak balas.
Walaupun sudah berjawatan menteri, ada gaji dan elaun puluhan ribu setiap bulan dan duduk di kerusi empuk setiap hari, sikap cakna dan peka di kalangan pemimpin PH seharusnya terus kekal sepertimana sebelum ada kuasa dahulu.
Janganlah setelah ada kuasa dan kemewahan, lalu lupa kepada intipati perjuangan sebenar.
Majlis Presiden perlu duduk berbincang memperhalusi maksud sebenar kenyataan Tun Mahathir itu agar PH tidak bergolak atau berpecah dalam menghadapi PRU15 akan datang.
Jika perlu, harus ditanya dan dimuktamadkad dengan Tun Mahathir sendiri berapa lama sebenarnya beliau mahu menjadi Perdana Menteri?
Adakah dua tahun, dua tahun enam bulan, tiga tahun, tiga tahun setengah, empat tahun, empat tahun setengah atau tempoh-tempoh yang lain?
Kemudian, tempoh yang menjadi keinginan Tun Mahathir itu tentulah perlu pula dirundingkan dengan Anwar yang telah dipersetujui oleh PH sebagai bakal penggantinya.
Kalau Anwar bersetuju dengan salah satu tempoh yang diingini oleh Tun Mahathir menjadi Perdana Menteri itu, maka hendaklah pula ditetapkan tarikh pengunduran dan penyerahan jawatan agar segala kekaburan serta ketidaktentuan tidak berbangkit lagi.
Itu pun – pokok pangkalnya – kalau Tun Mahathir masih benar-benar ikhlas terhadap PH, Anwar dan penyerahan kuasa yang telah dipersetujuinya sebelum ini.
(Shahbudindotcom 28/09/2019)

0

0

votes
Article Rating
Kongsikan artikel ini


“TUN M CAKAP TAK SERUPA BIKIN, MACAM IBU KETAM”

1. Perhimpunan Agung Bangsa Bersatu yang sedang berlangsung di New York sekarang adalah medan pemimpin2 negara di dunia beraksi di pentas antarabangsa.
2. Tidak terkecuali PM kita yang diberikan ruang berucap beberapa minit sebagai ketua negara untuk menyatakan sikap terhadap isu negara dan antarabangsa.
3. Saban kali persidangan Tun Mahathir akan mempamerkan diri sebagai jaguh dunia, mengajar dunia erti keadilan khusus dalam soal negara2 besar mesti berlaku adil kepada negara2 kecil. Jangan ada penindasan oleh negara2 besar terhadap negara2 kecil.
4. Namun pada hemat saya PM tidak ada asas moral untuk bercakap soal keadilan di pentas dunia kerana di dalam negaranya sendiri pun beliau gagal mempamerkan prinsip keadilan buat semua.
5. Malaysia hari ini masih sebuah negara dimana orang besar dilindungi manakala orang kecil dihukum. Prinsip keadilan bagi kelompok elit yang dekat dengan kuasa berbeza denga prinsip dan praktis keadilan bagi orang biasa.
6. Buktinya jelas, seorang MB boleh meraih jutaan ringgit dalam tempoh sehari hasil jualan saham yang masih menjadi miliknya walaupun setelah mengangkat sumpah jawatan MB. Mukhriz melalui pegangan dalam syarikat Opcom masih boleh melakukan urusan saham miliknya dalam nilai jutaan ringgit sehari dikala rakyat biasa di negara ini berhempas pulas menyara kehidupan keluarga mereka. Ini rupa sebuah Malaysia Baru? Ini ciri negara pro reformasi dan perubahan?
7. Seorang lagi orang besar, seorang Menteri yang menghadapi dakwaan salahlaku songsang dari seorang individu yang tampil bersama bukti2 jelas juga tidak diambil apa2 tindakan terhadapnya sehingga ke hari ini. Malah Menteri Ekonomi ini diusung ke PBB untuk mewakili negara ini. Mana maruah negara?Kompas moral apa yang kita gunakan bagi membenarkan seorang menteri yang menghadapi dakwaan serius membabit maruah dirinya terus menjadi menteri dan menjadi wakil negara di pentas PBB?
8. Kedua-dua mereka, MB dan Menteri ini tidak sedikitpun tergugat walaupun melakukan perbuatan yang salah kerana mereka orang besar. Orang kecil pasti tidak dilepaskan daripada pertanggungjawaban ini. Inilah hakikatnya Malaysia hari ini. Dan atas hakikat ini kita masih punya muka melalak di pentas dunia bercakap soal negara besar menindas negara kecil? Walhal di negara sendiri kita secara terang membela dan melindungi orang besar yang melakukan kesalahan dan menindas orang kecil.
9. Saya menyeru Tun Mahathir supaya berhenti menjadi seperti ibu ketam yang mengajar anaknya berjalan betul. Jangan cakap tak serupa bikin. Kita mesti dilihat melakukan keadilan sebelum mengajar orang lain berlaku adil. Kalau tidak kita hanya boleh berkokok dipentas PBB tetapi tidak akan memberi apa2 kesan kepada dunia kerana kita tidak ada asas moral menegakkan yang hak dan menghapuskan yang batil kerana didalam negara kita sendiri kita mempertahankan kebatilan secara terang dan tanpa segan silu.
10. Jangan gadai maruah negara di mata dunia hanya kerana mahu mempertahankan kepentingan beberapa kerat kelompok elit dan pembesar negara.
Mohamad Ezam Mohd Nor
27 Sept 2019 / 27 Muharam 1441H.

0

0

votes
Article Rating
Kongsikan artikel ini


BANGUNLAH WAHAI MAJLIS PRESIDEN!!!

Majlis Presiden PH kini tidak ada pilihan lain selain harus segera bertindak menyelesaikan pertikaian yang nampaknya berterusan berhubung penyerahan jawatan Perdana Menteri daripada Tun Mahathir Mohamad kepada Anwar Ibrahim.
Walaupun sebelumnya sudah ada persetujuan untuk Tun Mahathir menyerahkan jawatan itu dalam tempoh dua tahun, tetapi sebagaimana yang kita sedia maklum, kenyataan beliau sering berubah-ubah daripada semasa ke semasa.
Terbaru dikatakan beliau mahu tiga tahun pula sebagai Perdana Menteri.
Dengan itu, isu tersebut bukan saja telah meretakkan, malah menjadikan PH terus berpecah-belah.
Perkara ini jika dibiarkan pastinya akan menjadikan kemungkinan PH hanya kerajaan sepenggal lebih mungkin menjadi kenyataan.
Rakyat juga tentunya muak kerana sejak lebih setahun yang lalu, isu yang sama terus menjadi pertikaian tanpa ada sebarang titik penamatnya.
Tiada cara lain untuk mengelakkan perkara itu daripada berterusan menjadi pertikaian melainkan Majlis Presiden PH mesti segera bermesyuarat dan menetapkan tarikh khusus peralihan kuasa yang telah dijanjikan itu.
Hal ini bukan saja berikutan desakan Syed Husin Ali berkenaan perkara itu, bahkan itulah juga sebenarnya yang dinanti-nantikan oleh rakyat, khususnya penyokong PH sendiri selama ini.
Blog ini sendiri sudah berkali-kali, malah tidak henti-henti membangkitkan perlunya tarikh peralihan kuasa kepada Anwar itu segera ditetapkan memandangkan PH ini, jika tanpa Anwar mengasas dan menggembleng kekuatannya sejak 1998, ia tidak mungkin berupaya menumbangkan BN pada PRU14 lalu.
Kenyataan terbaru Tun Mahathir di New York yang kemudian membuatkan Syed Husin bersuara mengecam Majlis Presiden PH, badan itu mesti segera bangun dan bertindak tanpa membuang masa lagi.
Majlis Presiden PH harus secepatnya membincangkan dan membuat keputusan berkenaan peralihan kuasa agar tiada lagi sebarang keraguan yang timbul.
PH mesti menunjukkan kepada rakyat bahawa mereka adalah berbeza dengan BN sebelum ini yang mana Perdana Menteri daripada UMNO berkuasa sepenuhnya memilih pengganti mengikut selera dan kehendaknya.
Sebaliknya, dalam PH, yang berkuasa ialah Majlis Presidennya yang akan membuat keputusan secara konsensus, bukan Perdana Menteri.
Dalam hal pengganti Perdana Menteri, calonnya sudah pun ada dan yang menjadi isu hanya bilakah peralihan kuasa itu sepatutnya dilaksanakan.
Memandangkan Tun Mahathir sudah berusia 94 tahun dan hidup dalam usia bonus, maka adalah penting sebenarnya penetapan tarikh itu tidak lagi dilewat-lewatkan.
Bak kata pepatah, sediakanlah payung sebelum hujan.
Tetapi, jika selepas ini Majlis Presiden masih juga diam dan tiada apa-apa tindakan diambil untuk menyelesaikan isu peralihan kuasa itu, tanggapan umum tidak lain ialah pemimpin-pemimpin utama PH memang benar telah “dibonsaikan” dengan kedudukan dan jawatan dalam kerajaan sehingga hilang suara untuk menegakkan kebenaran.
Mahu tidak mahu, perangai mereka sebenarnya saling tak tumpah seperti para pemimpin UMNO sebelum ini yang syok dengan kedudukan dan jawatan serta tidak berani menegur Najib Razak kerana jawatan Perdana Menteri yang disandangnya.
Tidak malukah pemimpin yang ada dalam Majlis Presiden PH dengan perangai mereka yang sama saja seperti UMNO itu?
(Shahbudindotcom 29/09/2019)

0

0

votes
Article Rating
Kongsikan artikel ini


PRESTASI ANWAR TIDAK HARUS MEMBUATKAN TUN M GUSAR

Perkara lain yang turut disentuh oleh Tun Mahathir Mohamad di New York baru-baru ini ialah mengenai prestasi bakal penggantinya.
Kata Tun Mahathir, beliau tidak pasti sama ada penggantinya nanti akan melakukan yang lebih baik daripada apa yang dilakukannya sekarang.
“Saya tidak boleh menjamin orang yang menggantikan saya akan melakukan dengan baik, atau mungkin tidak terlalu baik.
“Saya tidak boleh jamin, tetapi kita boleh melaksanakan jentera yang betul.
“Jika anda bekerja mengikut sistem itu, saya fikir kita boleh mencapai matlamat status negara maju menjelang 2030,” katanya lagi.
Sambil itu Tun Mahathir juga mengungkit kekecewaan berhubung prestasi penggantinya yang mengecewakan ketika beliau berundur pada 2003 dahulu.
Kerana kecewa dengan Tun Abdullah Badawi, Tun Mahathir telah keluar daripada persaraannya dan berkempen mendesak pengunduran pengganti pilihannya itu.
Kemudian, apabila Naiib Razak menggantikan Pak Lah, prestasi Perdana Menteri ke-6 itu juga mengecewakannya terutama berhubung pembaziran, suka bermewah yang melibatkan Rosmah Mansor serta berkaitan skandal 1MDB.
Tun Mahathir seterusnya berpakat bersama PH dan sanggup berbaik dengan Anwar Ibrahim yang pernah dipecatnya semata-mata untuk menjamin kejayaan menumbangkan UMNO, BN dan Najib.
Kedua-dua Perdana Menteri selepasnya itu adalah sama ada pilihan Tun Mahathir sendiri atau yang disokong kuat olehnya.
Pengganti Tun Mahathir selepas ini ialah Anwar, tetapi berbeza dengan sistem dalam BN, pemilihan Presiden PKR sebagai bakal penggantinya bukanlah atas pilihan atau sokongannya secara peribadi.
Sebaliknya, Anwar dipilih sebagai bakal Perdana Menteri ke-8 secara konsensus oleh parti-parti gabungan dalam PH iaitu PKR, DAP, Amanah dan juga Bersatu.
Oleh kerana Tun Mahathir terkemudian menyertai PH dan gabungan itu telah meletakkan Anwar sebagai calon Perdana Menteri sejak sekian lama, tetapi kerana beliau berada di penjara ketika itu, maka telah dipersetujui Pengerusi Bersatu itu sebagai Perdana Menteri interim.
Bagaimanapun, Tun Mahathir masih terikat kepada konsensus penyerahan jawatan Perdana Menteri kepada Anwar sebagaimana yang dijanji dan dipersetujui oleh PH.
Jadi, perlukah Tun Mahathir risau tentang prestasi Anwar sebagai bakal penggantinya sedangkan ia bukanlah pilihan beliau?
Hakikat, berbanding risau tentang prestasi bakal penggantinya, Tun Mahathir sebaiknya harus lebih memikirkan untuk menunaikan janji konsensus tersebut kerana itulah yang menjadi penentu kestabilan PH seterusnya.
Tentang kedudukan Anwar, ia adalah pilihan serta ketetapan PH dan Tun Mahathir tidak harus membandingkannya dengan kedudukan Pak Lah atau pun Najib sebelum ini.
Kecuali jika Tun Mahathir memungkiri janji konsensus PH itu dan berusaha menjadikan pemimpin lain sebagai penggantinya, itulah barulah beliau seharusnya risau tentang prestasinya bila menjadi Perdana Menteri kelak.
Pendek kata, kedudukan Anwar sebagai bakal penggantinya tidak harus sama sekali membebankan Tun Mahathir untuk memikirkan tentang pretasinya.
Itu adalah beban dan tanggungjawab PH, bukan Tun Mahathir.
Beban dan tanggungjawab Tun Mahathir ialah menunaikan janji yang telah dipersetujui.
Tetapi, yang pasti, biasanya pilihan yang dibuat melalui persetujuan ramai iaitu empat parti dalam PH tentulah jauh lebih baik berbanding pilihan yang dibuat hanya melalui kepala sendiri.
(Shahbudindotcom 29/09/2019)

0

0

votes
Article Rating
Kongsikan artikel ini


EZAM SERU SOKONG SYED HUSIN ALI, DAKWA TUN M PEJUANG PALSU

1. Kenyataan keras dan tegas Dr Syed Husin semalam pasti mengundang pelbagai reaksi.
2. Beliau memberi peringatan jelas kepada pelopor dan pejuang Reformasi bahawa mereka wajib terus kental dan tegas pertahan prinsip dan semangat reformasi.
3. Kedudukan dalam kerajaan tidak boleh menjadi alasan untuk mereka kendur daripada terus berjuang melakukan perubahan dan reformasi didalam negara ini lebih2 lagi dalam keadaan ekonomi yang semakin parah, yang kaya terus kaya, elit terus bermaharajalela dan rakyat biasa semakin melarat dan papa kedana.
4. Syed Husin mempunya asas moral untuk memberi teguran keras ini. Beliau pelopor sebuah perjuangan rakyat yang panjang. Menjadi korban dan mangsa regim zalim. Pernah hilang hak meneruskan kerjaya mendidik sesuai kelayakannya yang cemerlang.(menerima PhD di LSE,universiti terkemuka dunia). Dan pernah dihumban dan merengkok bertahun2 didalam penjara.
5. Saya mendokong penuh kenyataan beliau. Sebagai seorang yang pernah memainkan peranan kecil di awal era reformasi saya dan ramai sahabat2 seperjuangan dapat merasakan concern dan keperihatinan Syed Husin didalam mempastikan agenda reformasi terus dijulang di negara ini.
6. Dalam suasana negara yang semakin celaru dan keliru, dengan percaturan jahat kelompok elit yang sekarang berada diluar kerajaan dan juga sebahagian daripadanya berada didalam kerajaan sendiri yang mula memainkan sentimen sempit bangsa dan agama, sikap dan tindakan Syed Husin dan setiap pejuang tulen reformasi mesti disokong, diperkuat dan diperhebatkan demi kelangsungan cita2 kita melihat perubahan dan reformasi benar2 berlaku di negara ini.
7. Reformasi, islah adalah tuntutan agama dan sirah, teladan jelas yang pernah di tunjukkan dengan jelas oleh Rasul2 Agung kita Nabi Ibrahim AS dan Muhammad SAW. Melawan penguasa yang melanggar perintah Allah SWT dan tidak menjunjung prinsip keadilan adalah satu kewajiban dan asas bagi perjuangan reformasi.
8. Pada hemat saya perintah Allah yang paling relevan didalam konteks dunia hari ini khususnya di Malaysia dimana kelompok elit terus berkuasa dan kaya raya manakala rakyat biasa semakin terhempit adalah Firman Allah yang jelas didalam Al Quran Surah Al Hasyr ‘Jangan biarkan harta kamu hanya berlegar2 dikalangan orang2 kaya dan berkuasa dikalangan kamu’.
9. Maka, saya menyeru seluruh jiwa yang benar2 menghayati semangat dan prinsip reformasi ini bangkit mendokong kenyataan dan peringatan Syed Husin ini demi mempastikan semangat dan cita2 murni dan sebenar reformasi dan islah ini tidak dikhianati dan dirompak oleh kalangan mereka yang mengaku kononnya mahu melakukan reformasi tetapi sebenarnya sama sekali tidak berbeza dengan agenda musuh2 reformasi dan islah itu sendiri.
10. Saya gesa pemimpin2 reformasi palsu hari ini termasuk PM berhentilah menipu rakyat dengan pernyataan2 palsu dipentas dunia dan PBB kononnya pejuang keadilan dan menentang kezaliman. Tidak ada maknanya bercakap soal maruah sekiranya rakyat semakin merempat dibumi sendiri ,menteri2 anak emas dan anak sendiri yang berlaku sumbang dan songsang terus menjadi menteri. Memalukan.
10. Tun Mahathir jelas gagal mempertahankan prinsip dan semngat reformasi samada secara sengaja atau tidak. Dan atas semangat dan prinsip reformasi dan demi kelangsungan hidup rakyat miskin yang semakin terhimpit saya menyarankan agar Tun Mahathir berhenti daripada jawatan PM dalam kadar segera agar proses reformasi sebenar boleh dilaksanakan tanpa tangguh lagi.
Mohamad Ezam Mohd Nor
30 Sept 2019, 1 Safar 1441H.

0

0

votes
Article Rating
Kongsikan artikel ini


TUN M DIJANGKA AKAN MENANGIS DI PENTAS HIMPUNAN MARUAH MELAYU

Kongres Maruah Melayu yang selama ini banyak dispekulasikan di media sosial akhirnya sah akan dilangsungkan pada 6 Oktober depan di Stadium Melawati, Shah Alam.
Perdana Menteri, Tun Mahathir Mohamad juga sudah disahkan akan hadir dan bakal menyampaikan amanat Melayunya pada kongres tersebut.
Dijangkakan sekurang-kurangnya seramai 15 ribu umat Melayu akan hadir dalam kongres itu nanti.
Kehadiran Tun Mahathir untuk menyampaikan amanatnya di samping kehadiran puluhan ribu hadirin dianggap penting kerana Kongres Maruah Melayu itu tidak lain tujuannya ialah untuk menyaingi Himpunan Penyatuan Ummah anjuran UMNO dan Pas yang telah diadakan pada 14 September lalu.
Walaupun Kongres Maruah Melayu itu adalah anjuran Akademi Pengajian Melayu, Universiti Malaya dengan kerjasama tiga universiti lain iaitu UiTM, UPM dan UPSI serta Persatuan Peguam Muslim, tetapi semua orang tahu di belakangnya ialah beberapa bekas pemimpin UMNO yang telah melompat menyertai Bersatu.
Mereka antaranya ialah Mustapa Mohamad, Hamzah Zainuddin dan Latif Ahmad dan dengan itu, tujuannya tentulah untuk kepentingan politik Melayu Bersatu yang dipengerusikan oleh Tun Mahathir.
Lalu, oleh kerana kongres itu bertujuan untuk menyaingi penyatuan ummah UMNO dan Pas, yang ditunggu-tunggu tentunya ialah intipati amanat yang akan disampaikan oleh Tun Mahathir dalam ucapannya nanti.
Yang pasti, kongres itu nanti pasti akan dijadikan peluang oleh Tun Mahathir untuk menunjukkan beliau dan Bersatu turut sama memperjuangkan nasib dan kedudukan orang-orang Melayu di negara ini.
Bagi tujuan itu, selain bakal disebut beberapa tindakan yang telah serta perancangan yang akan dilaksanakan kerajaan untuk meningkatkan maruah orang-orang Melayu, Tun Mahathir turut dipercayai akan melakukan gimik menangis sebagai tanda sedih dengan kedudukan serta nasib mereka yang tidak banyak berubah sehingga hari ini.
Beliau dipercayai akan mengimbas beberapa usahanya untuk menolong orang Melayu, tetapi kerana sikap malas, tidak mahu berubah dan suka memilih jalan singkat untuk menjadi kaya seperti menjual kontrak dan sebagainya, maka semua usaha yang dilakukannya itu sentiasa menemui kegagalan.
Di waktu yang sama, sebagai serangannya kepada UMNO yang kini bekerjasama dengan Pas, Tun Mahathir dijangka akan menyentuh sama skandal 1MDB di mana meskipun ia telah menjadi bualan di seluruh dunia dan keterangan saksi dalam perbicaraan merungkai banyak rahsia yang selama ini tidak diketahui, sokongan yang diterima Najib Razak akan digambarkan sebagai sesuatu yang memalukan orang-orang Melayu.
Mereka yang menyokong Najib akan dilihat sebagai menyokong penyamun, pencuri dan penyangak.
Lantaran itu, tidak mustahil beliau akan menangis lebih daripada sekali di pentas Kongres Maruah Melayu itu, sambil kemudiannya mungkin ada beberapa pemimpin Melayu lain yang tampil ke atas pentas untuk memujuk dan menenangkan jiwanya.
Menangis di atas pentas bukanlah asing bagi Tun Mahathir dan beliau sudah beberapa kali melakukannya seperti di Perhimpunan Agung UMNO ketika mengumumkan perletakan jawatannya dan ketika membaca sajak “Perjuangan Yang Belum Selesai” di Matic, Jalan Ampang.
Maka, sebagai persiapan bagi mereka yang sudah menetapkan untuk hadir ke Kongres Maruah Melayu tersebut, sila bersedia untuk sama-sama menangis bersama Tun Mahathir dan pastikan membawa tisu untuk mengesat air mata yang bakal tumpah nanti.
(Shahbudindotcom 30/09/2019)

0

0

votes
Article Rating
Kongsikan artikel ini


BAGAIMANA DENGAN ANWAR? DIJEMPUT ATAU TIDAK KE KONGRES MARUAH MELAYU?

Pas telah mengesahkan kehadiran Presidennya, Hadi Awang ke Kongres Maruah Melayu yang akan diadakan pada 6 Oktober ini di Stadium Malawati, Shah Alam.
Dengan kehadiran itu bermakna Hadi akan bersama-sama dengan Tun Mahathir Mohamad yang akan menyampaikan amanat Melayunya di kongres tersebut.
Dalam waktu yang sama, UMNO difahamkan masih belum menerima sebarang jemputan daripada penganjur untuk menghadiri kongres itu.
Tidak dapat dipastikan sama ada UMNO termasuk dalam senarai jemputan atau pun tidak.
Tetapi, jika Pas sudah dapat jemputan, hairan juga bagaimana UMNO yang merupakan parti Melayu terbesar masih belum menerima sebarang jemputan.
Atau mungkinkah UMNO sebenarnya tidak termasuk dalam senarai jemputan sama sekali?
Begitu juga dengan Anwar Ibrahim selaku Presiden PKR dan bakal pengganti Perdana Menteri akan datang, turut tidak diketahui sama dijemput atau sebaliknya.
Mungkinkah beliau juga tidak dijemput?
Kalau ada sikap berpilih-pilih dalam jemputan, bagaimana nak membincangkan soal maruah Melayu di negara ini?
Terlebih dahulu mahu ditanya, di mana maruah penganjur dalam hal ini?
(Shahbudindotcom 01/10/2019)

0

0

votes
Article Rating
Kongsikan artikel ini


YAKIN NAJIB DAN ZAHID HAMIDI AKAN KE PENJARA, HISHAM MAHU KEJAR KERUSI PM SEMULA?

Kenapa tiba-tiba saja Hishammuddin Hussein mahu dijadikan Setiausaha Agung BN?
Dan mengapa perlu ada desakan untuk tujuan itu?
Bukankah kuasa melantik Setiausaha Agung BN terletak pada Pengerusi BN?
Di atas ini adalah antara beberapa persoalan yang menjadi pertanyaan ramai sejak semalam apabila Badan Perhubungan UMNO Johor tampil menyatakan sokongan agar bekas Naib Presiden UMNO itu dilantik sebagai Setiausaha Agung BN.
Walaupun tampak hanya menyokong, tetapi oleh kerana tiada sesiapa yang menyuarakan perkara itu secara terbuka sebelum ini, apa yang dilakukan oleh Badan Perhubungan UMNO Johor ini lebih berupa desakan sebenarnya.
Soalnya, kenapa perlu Zahid Hamidi selaku Pengerusi BN didesak untuk melantik Hishammuddin sebagai Setiausaha Agung BN?
Apakah Zahid Hamidi tidak boleh memilih calon pilihannya sendiri?
Desakan ini bukan saja pelik, bahkan tidak pernah berlaku sebelum ini kerana biasanya kuasa melantik Setiausaha Agung BN terletak sepenuhnya kepada budi bicara Pengerusi BN menentukan calon pilihannya.
Apakah Hishammuddin begitu istimewa sehingga Zahid Hamidi perlu didesak untuk memberi bekas Menteri Pertahanan itu jawatan Setiausaha Agung BN?
Apa masalahnya dengan Setiausaha Agung BN sedia ada, Tengku Adnan Tengku Mansor?
Jika kedudukan beliau yang sedang berdepan pertuduhan rasuah di mahkamah dijadikan alasan untuk menukarnya dan digantikan dengan Hishammuddin,!apa bezanya dengan Zahid Hamidi sendiri yang turut, malah mempunyai lebih banyak kes di mahkamah?
Dalam hal ini, mahu tidak mahu, harus diakui tindakan mendesak Zahid Hamidi ini dilakukan kerana UMNO dilihat semakin kuat sekarang ini, terutama sejak bekerjasama dengan Pas.
Sebelum ini, sebaik UMNO kalah pilihanraya dan hilang kuasa, Hishammuddin adalah antara yang terawal melarikan diri dan tidak percaya parti itu mampu dipulihkan semula.
Itulah sebabnya beliau tidak sedia mengekalkan jawatan Naib Presiden UMNO yang disandangnya sejak sekian lama atau menawarkan diri untuk jawatan yang lebih tinggi dalam pemilihan UMNO tahun lalu.
Sejak itu, beliau dilihat lebih mempunyai hubungan rapat dengan Azmin Ali, sekutu Tun Mahathir Mohamad dalam kerajaan PH, malah pernah bercuti bersama Menteri Hal Hal Ehwal Ekonomi itu di Maghribi.
Hishammuddin juga kemudian turut bertemu Tun Mahathir bersama wakil Pas dan GPS yang dipercayai bertujuan menawarkan sokongan mengekalkan khidmat Perdana Menteri sehingga ke akhir penggal.
Sejak itu timbul perkhabaran, tujuan mengekalkan Tun Mahathir sehingga ke akhir penggal itu akan disusuli kemudiannya dengan kemasukan Hishammuddin ke dalam kerajaan serta akan bergandingan dengan Azmin sebagai pasangan peneraju negara di masa depan.
Bagaimanapun, dengan perkembangan mutakhir UMNO sekarang ini, Hishammuddin terlihat ingin kembali semula merapati parti itu melalui jawatan Setiausaha Agung BN sebagai batu loncatannya, sekaligus menunjukkan hilang keyakinannya kepada Tun Mahathir.
Dengan jawatan Setiuasaha Agung BN, Hishammuddin dipercayai akan bertanding jawatan Presiden UMNO dalam pemilihan tahun 2021 akan datang lantaran yakin ketika itu Zahid Hamidi sudah pun disabitkan bersalah di mana sama ada tidak boleh lagi mempertahankan jawatannya atau telah berada di penjara.
Di waktu yang sama, keyakinan beliau tentunya Najib Razak juga tidak akan kembali lagi kerana turut senasib dengan Zahid Hamidi didapati bersalah oleh mahkamah.
Makna mudahnya, melalui desakan menjadikannya Setiausaha Agung BN itu, Hishammuddin kini jelas mahu mengejar kerusi Perdana Menteri sebagai matlamat akhir perjuangannya.
Dengan Zahid Hamidi dan Najib tiada tempat lagi dalam UMNO, hanya melalui jawatan Setiausaha Agung akan memudahkan Hishammuddin mendahului calon lain dalam pemilihan 2021 akan datang dan seterusnya akan mengetuai BN menghadapi PRU15 pada 2023.
(Shahbudindotcom 01/10/2019)

0

0

votes
Article Rating
Kongsikan artikel ini


15 MEI 2020, TARIKH PALING SESUAI TUN M SERAH JAWATAN KEPADA ANWAR

Bilakah tarikh paling sesuai untuk Anwar Ibrahim jadi PM?
Memandangkan isu penyerahan jawatan daripada Tun Mahathir Mohamad kepada Anwar terus berlarutan dan tiada kesudahannya, semakin ramai kini merasakan amat wajar Majlis Presiden PH menetapkan suatu tarikh yang tetap mengenainya.
Dirasakan, selagi tidak ditetapkan tarikh yang khusus, bukan saja ketidaktentuan akan berlanjutan, tetapi selagi itulah juga Tun Mahathir akan terus bercakap berubah-ubah macam sesumpah.
Daripada dua tahun, kemudian dua setengah tahun, seterusnya sehingga ekonomi pulih dan terbaru mahu tiga tahun pula.
Tidak mustahil selepas ini, seperti tidak sedar usianya sudah 94 tahun, beliau akan berubah nada lagi, tambahan jika dikelilingi golongan cari makan dan pengampu di kiri kanannya.
Walaupun diakui tiada tarikh khusus berkenaan penyerahan kuasa itu dalam perjanjian yang dimetrai bersama PH, harus disedari bahawa tempoh dua tahun itu mula-mula disebut oleh Tun Mahathir sendiri.
Katanya, oleh kerana beliau pernah ada pengalaman sebagai PM sebelum ini, tempoh dua tahun memegang jawatan itu buat kali kedua adalah mencukupi untuk tugas memulihkan ekonomi dan memperbaiki kerosakan dalam negara sebelum menyerahkan kepada Anwar untuk menggantikannya.
Disebabkan berpegang kepada janji Tun Mahathir itulah Dr Wan Azizah Wan Ismail kemudiannya menolak tawaran Yang Dipertuan Agong untuk dilantik sebagai PM, meskipun PKR memenangi jumlah kerusi terbanyak dalam PRU14 lalu iaitu 47 kerusi Parlimen berbanding Bersatu yang hanya menang sebanyak 13 kerusi saja.
Untuk rekod, dalam PRU14 lalu, Bersatu telah diperuntukkan 52 kerusi berbanding PKR sebanyak 51 kerusi Parlimen.
Kalau Dr. Wan Azizah boleh berpegang kepada janji, apa sebenarnya masalah Tun Mahathir yang sudah berusia 94 tahun, tetapi begitu liat dan berbelit-belit untuk patuh kepada janji?
Jika ikut logik, disebabkan tiada tempoh masa tertentu ditetapkan untuk penyerahan jawatan PM itu, bukan saja Tun Mahathir yang boleh mempermain-mainkan atau melewatkan tarikh penyerahan, bahkan tidak menjadi kesalahan juga bagi pihak Anwar menuntut agar ia dipercepatkan.
Ditambah lagi, selain kerana PKR memiliki jumlah kerusi terbanyak, prestasi Tun Mahathir sendiri dilihat gagal membawa apa-apa perubahan dalam negara sejak 16 bulan beliau menerajui negara ini.
Tun Mahathir bukan saja gagal memulihkan ekonomi sehingga pengundi bukan Melayu, jika kita rajin berbual-bual dengan mereka, ramai antaranya turut mahukan beliau berundur kerana perniagaan masih tidak berkembang dan merasakan peluang mesti diberi kepada Anwar menawarkan sesuatu yang baru kepada rakyat.
Tidak cukup dengan itu, janji reformasi dalam urus tadbir negara yang dipersetujui Tun Mahathir sebelum memegang kuasa juga gagal dilaksanakannya sehingga semakin lantang kedengaran menggelar beliau sebagai reformis palsu.
Tanggapan mereka, oleh kerana Tun Mahathir sudah terbukti gagal, memberinya lebih masa lagi memegang kuasa bersama usianya yang semakin tua, hanya akan menjadikan rakyat lebih derita dan sengsara.
Terlanjur pengganti pun sudah disediakan, mengapa harus ditunggu lebih lama lagi?
Maka itu, apakah tarikh yang sesuai sebenarnya untuk Tun Mahathir berundur bagi membolehkan Anwar mengambil alih teraju pentadbiran negara?
Jika ikut janji mulut Tun Mahathir sendiri iaitu dua tahun, tarikh penyerahan jawatan kepada Anwar sepatutnya ialah pada 10 Mei 2020.
Tetapi, kalau berdasarkan gagalnya beliau mentadbir negara, sebaliknya yang bertambah hanya kekalutan demi kekalutan dalam pelbagai isu, selain rakyat derita dan sengsara, seharusnya sekarang juga peralihan itu patut dilaksanakan.
Namun, demi masih menghormati beliau sebagai orang tua dan negarawan yang ada juga jasanya sebelum ini, jalan tengah paling mudah ialah mengambil kata janji Tun Mahathir sendiri sebagai pegangan dalam soal peralihan kuasa ini.
Tarikh itu ialah muktamad dua tahun sebagaimana janji Tun Mahathir sendiri tanpa sesiapa patut mendesak untuk dipercepatkan atau Tun Mahathir mengada-ngada mahu melewatkannya.
Dua tahun daripada 10 Mei 1998 ketika mengangkat sumpah ialah 10 Mei 2020.
Disebabkan 10 Mei 2020 itu jatuh pada hari Ahad, demi timbangrasa kepada seseorang yang sudah lanjut usia, barangkali tiada salahnya diberi “masa kecederaan” tambahan selama lima hari sehingga 15 Mei 2020 kepada beliau untuk melakukan penyerahan jawatan kepada Anwar.
15 Mei 2020, bersamaan hari Jumaat adalah paling sesuai untuk Tun Mahathir berundur dan mudah-mudahan ada berkat juga untuk Anwar memulakan tugasnya sebagai PM yang baru pada hari mulia itu.
(Shahbudindotcom 02/10/2019)

0

0

votes
Article Rating
Kongsikan artikel ini


“BERHENTILAH JADI MUNAFIK WAHAI TUN MAHATHIR”

1. Buat kesekian kalinya pemimpin Melayu menganjurkan Kongres lagi.(Walaupun mereka akan berdalih penganjur adalah IPT ,kita tahu siapa dibelakangnya)
2. Memalukan. Setelah lebih 50 tahun merdeka dan sepanjang masa itu PM dan pemimpin2 utama politik dan kerajaan adalah semuanya Melayu, hari ini Melayu berkongres untuk mempertahan maruah Melayu.
3. Allah swt beri kita kuasa untuk kita jadi kuat dan adil. Kuasa memimpin ini bukan hanya untuk bangsa kita tetapi semuanya yang dibawah pemerintahan kita. Agar syiar Islam itu sampai kepada seluruh Alam. Pelajarilah dari Nabi Sulaiman AS yang diberikan kuasa dan kekuatan dan mengunakan kuasanya menjaga bukan sahaja seluruh bangsa manusia tetapi seluruh makhluk termasuk semut makhluk paling kerdil.
4. Pemimpin Melayu bila diberi kuasa hanya jaga anak bini dan kroni. Bangsanya sendiri pun tidak diberikan keadilan. Buktinya jelas. Lihatlah yang diatas pentas kongres itu nanti majoritinya jutawan, anak2nya jutawan, rumah dan kereta paling besar dan mewah di kota2 besar dunia semuanya ada diatas pentas itu.
5. Yang melarat adalah bangsa Melayu yang dibawah pentas. Yang diluar dewan lebih ramai yang melarat dan lebih parah sengsara mereka. Hakikatnya bukan rakyat Melayu sahaja. Rakyat Cina, India, Sikh, Kadazan, Iban semuanya ada yang sengsara dan melarat kerana ekonomi semakin mencengkam. Semua mereka wajib dibela oleh pemimpin negara. Tetapi tidak.
6. Maka berhentilah jadi munafik dan hipokrit wahai pemimpin2 negara. Khusus buat Tun Dr Mahathir Mohamed yang Allah telah beri kuasa paling panjang dan lama, berhentilah. Tun telah gagal. Kongres ini adalah manisfestasi sebuah kegagalan.
7. Kalau masih tidak mahu berhenti, setidak2 nya lakukanlah pembetulan dengan jujur, ikhlas demi rakyatmu yang susah. Ingat pesan Saidina Abu Bakar, ‘yang paling dekat denganku adalah yang paling lemah dikalangan ku’.
8. Atau sekurang2nya lakukanlah 2 perkara ini :
i) Buanglah kalangan menteri-menteri yang diberi kuasa kali ini tetapi melakukan perangai serupa seperti mana menteri2 yang diberi kuasa dahulu. Hanya sibuk mengumpul harta buat anak pinak dan kroni sahaja. Bermewah dan menikmati kuasa disaat rakyat bergelut dengan seribu kepayahan.
ii) Sesuai dengan nama kongres maruah. Buanglah menteri yang paling tiada maruah dikalangan kamu. Yang terang melakukan perbuatan tidak bermaruah. Ditayang seluruh dunia. Dicabar untuk didakwa. Diam seribu bahasa. Terus jadi menteri. Dilindungi oleh PM. Tiada maruah.
9. Saya yakin PM tidak akan lakukan semua pembetulan ini. Kerana kongres ini bukan untuk bangsa Melayu. Bangsa Melayu tidak perlu kongres ini kerana maruah bangsa tetap utuh. Yang hilang maruah dan perlukan kongres ini untuk menjaga kepentingan mereka adalah PM dan pemimpin2 Melayu yang terus menjadi munafik dan hipokrit, terus bermain kuasa, kaya raya anak pinak dan kroni mereka.
10. Menjijikkan. Memang tepat namanya kongres maruah tetapi bukan maruah Melayu, maruah pemimpin2 Melayu yang sudah hilang maruah. Nama yang betul dan sewajarnya ialah KONGRES MARUAH PEMIMPIN MELAYU.
Selamat berkongres.(Dengan pembetulan nama kongres)
Mohamad Ezam Mohd Nor
2 Oktober 2019, 3 Safar 1441H.

0

0

votes
Article Rating
Kongsikan artikel ini


TRAGEDI 1998 – KEKALAHAN TUN MAHATHIR, KEMENANGAN ANWAR

Khairuddin Abu Hassan, seorang pengampu dan pembodek Tun Mahathir Mohamad baru-baru ini telah memberi amaran kemungkinan akan berulangnya Peristiwa 1998 berikutan desakan yang berterusan agar Perdana Menteri segera meletakkan jawatan untuk Anwar Ibrahim menggantikannya.
Katanya, tindakan keterlaluan dan kurang ajar terhadap Tun Mahathir itu mungkin mendorongnya turun berkempen memberitahu tentang ketidaklayakan Anwar menjadi Perdana Menteri.
“Jangan sampai Peristiwa 1998 berulang lagi,” tambahnya yang tewas bertanding di Parlimen Jasin dalam PRU14 lalu.
Untuk rekod, Peristiwa 1998 adalah peritiwa di mana Tun Mahathir memecat Anwar sebagai Timbalan Perdana Menteri, menyingkirkannya sebagai ahli UMNO dan kemudiannya memenjarakannya atas pertuduhan rasuah dan liwat.
Meskipun Anwar sempat menghabiskan hukuman penjara enam tahun atas kesalahan rasuah kuasa, tetapi beliau dibebaskan oleh Mahkamah Persekutuan pada 2004 berhubung sabitan kesalahan liwat.
Jika diimbas kembali, walaupun Peristiwa 1998 itu menampakkan kejayaan Tun Mahathir dalam menyingkirkan Anwar yang merupakan ancamannya ketika itu, hakikatnya selepas itu Anwarlah yang dianggap pemenang sebenarnya.
Selepas menyingkirkan Anwar dan meletakkannya ke dalam penjara, Tun Mahathir kemudiannya bebas berkuasa untuk beberapa tahun sebelum memilih untuk bersara dengan tenang dengan menyerahkan kuasa kepada pengganti yang paling dipercayainya, Tun Abdullah Badawi pada 2003.
Tetapi, jiwa Tun Mahathir ternyata tidak pernah tenang di mana beliau kemudian berbalah dengan penggantinya itu sehingga mengumumkan keluar UMNO dan berkempen secara terbuka untuk menjatuhkan Pak Lah.
Apabila Najib Razak menjadi Perdana Menteri, Tun Mahathir kembali menyertai UMNO semula, namun beberapa tahun kemudian berbalah juga dengan Perdana Menteri pilihannya itu dengan kali ini sekali lagi keluar UMNO, menubuhkan Bersatu serta berusaha mahu menjatuhkannya.
Sementara turun naik mahkamah dan dipenjarakan, Anwar telah menubuhkan PKR dan menggembleng kerjasama yang mantap antara parti-parti pembangkang selepas dipecat sehingga berjaya buat pertama kalinya menafikan majoriti dua pertiga BN serta merampas lima negeri pada PRU 2008, Tun Mahathir sebaliknya sentiasa dibelanggu jiwa kacau dan tidak tenteram jiwa selepas bersara.
Di bawah Pak Lah beliau tidak tenang jiwanya dan semasa Najib jadi Perdana Menteri, jiwa kacaunya bertambah-tambah lagi, walhal tujuannya bersara pada 2003 adalah untuk berehat dan menghabiskan sisa-sisa usia dengan tenang.
Dengan keluar UMNO sebanyak dua kali, Tun Mahathir barangkali mencatat rekod sebagai satu-satunya ahli UMNO yang paling tidak setia kepada parti, walaupun ketika menjadi Presiden UMNO beliau berkali-kali memberi nasihat agar semua orang setia kepada parti dan pemimpin.
Dalam usaha untuk menyingkirkan Najib, Tun Mahathir jelas telah hilang upaya sehingga tidak nampak pilihan lain melainkan sanggup berbaik dan bertemu kembali dengan Anwar yang pernah dipecatnya dahulu.
Mujur ketika itu Anwar ada perbicaraan di mahkamah, maka berdamailah mereka berdua pada 2016 di mahkamah.
Jika tidak, tentu Tun Mahathir sanggup menapak ke penjara mencari Anwar, sedangkan tempat itulah beliau menghumbankan Anwar demi untuk mengekalkan kuasanya pada 1998 sebelum ini.
Pada PRU14, semua calon PH, termasuk Tun Mahathir telah bertanding dengan menggunakan logo PKR, parti yang ditubuh dan diasaskan oleh Anwar berikutan PH tidak diluluskan pendaftarannya.
Jika sebelum ini Tun Mahathir yang selalu memberi surat watikah kepada calon-calon yang bertanding dalam pilihanraya, tetapi pada PRU14 lalu, kelayakan beliau dan semua calon PH untuk bertanding adalah atas watikah isteri Anwar, Dr Wan Azizah Wan Ismail selaku Presiden PKR.
Selepas PH berjaya menumbangkan BN pada 2018, walaupun Tun Mahathir berjaya menjadi Perdana Menteri buat kali kedua, namun beliau terpaksa akur dengan konsensus di mana Dr. Wan Azizah adalah timbalannya serta Anwar sebagai penggantinya.
Jika pada 1998, Tun Mahathir telah memecat Anwar yang ketika itu adalah Timbalan Perdana Menteri serta dilihat sebagai bakal penggantinya, 20 tahun kemudian iaitu pada 2018 beliau terpaksa menerima hakikat Anwar adalah bakal penggantinya sekali lagi di samping isteri Anwar sebagai timbalannya dalam menguruskan kerajaan semasa.
Jika pada 1998, Tun Mahathir yang menghantar Anwar ke penjara, pada 2018 beliau jugalah yang mengeluarkan Anwar daripada penjara dan memohon pengampunannya.
Bermakna, sejak Peristiwa 1998, di sebaliknya jalan yang panjang dan berliku-liku, Anwar sentiasa meraih kemenangan di penghujungnya.
Bagaimanapun, kemenangan mutlak buat Anwar akan tercatat tidak lama lagi apabila beliau sah menjadi Perdana Menteri menggantikan Tun Mahathir sebagaimana konsensus yang telah dipersetujui.
Sebaliknya, selama 20 tahun bermula daripada 1998, usaha Tun Mahathir “membunuh” karier politik Anwar tidak pernah berjaya sehingga akhirnya beliau akur untuk berbaik semula, mengguna tiket PKR serta menumpang kekuatan parti-parti pembangkang yang dimulakan oleh bekas musuhnya itu untuk menjatuhkan Najib.
Realitinya, tanpa nama Anwar dan segala usaha yang digerakhkannya sejak 1998, Tun Mahathir tidak mungkin mampu menumbangkan Najib dan barangkali akan mengakhiri hidupnya dengan penuh kegagalan, kesedihan serta kekecewaan.
Anwar dan segala usahanyalah yang menukar kegagalan Tun Mahathir kepada kejayaan bersama.
Maka, jika Khairuddin memberi amaran mungkin berulangnya sekali lagi Peristiwa 1998, sesuatu yang harus difikirkannya ialah bukan apa jadi kepada Anwar selepas itu, tetapi apa sudahnya kepada Tun Mahathir dan legasinya kemudian nanti.
Bagi Anwar, dipenjara, diaib, dipukul dan dimalukan seluruh keluarganya telah terbukti tidak mampu “mematikannya”, malah jika sekali lagi semua itu terpaksa dilaluinya, ia bukanlah masalah besar baginya.
Soalnya, sanggupkah Tun Mahathir, dalam usia 94 tahun sekarang ini sekali lagi “berkelahi” dengan Anwar?
(Shahbudindotcom 03/10/2019)

0

0

votes
Article Rating
Kongsikan artikel ini


TUN, CAKAP TERUS-TERANG SAJALAH TUN MAHU JADI PM SAMPAI MATI…..

Tun Mahathir Mohamad nampaknya terus mengelak untuk menetapkan tarikh pengundurannya bagi membolehkan Anwar Ibrahim mengambil alih tempatnya sebagai Perdana Menteri.
Dalam respon terbaru, khususnya berkaitan desakan Dr Syed Husin Ali agar Majlis Presiden PH menetapkan tarikh peralihan kuasa, beliau berkata, tempoh peralihan akan ditentukan berdasarkan situasi semasa.
Tambahan, katanya, masih ada kerja yang perlu dilakukannya lagi.
“Kita perlu kaji keadaan, jika kerja tak dibuat atau dibuat separuh, susahlah,” tegas Tun Mahathir.
Sehubungan itu, kata beliau, tiada perbincangan setakat ini dibuat dalam PH berhubung peralihan kuasa itu.
Kepada Tun Mahathir, kenapa perlu peralihan kuasa ditentukan mengikut keadaan?
Keadaan yang bagaimana yang Tun mahukan bagi membolehkan peralihan kuasa itu dilaksanakan?
Dan apa pula maksud ayat “jika kerja tak dibuat atau dibuat separuh, susahlah”?
Apakah ia bermaksud Tun tidak mahu jadi Perdana Menteri separuh penggal, sebaliknya sudah mula terpengaruh dengan ayat-ayat pengampu serta pembodek yang mendesak Tun berkhidmat sehingga habis penggal?
Ataukah Tun sendiri yang sebenarnya menyuruh pengampu dan pembodek itu bersuara sedemikian rupa?
Sudah lupakah Tun kepada janji sendiri sebelum ini yang menyebut hanya mahu jadi Perdana Menteri selama dua tahun saja?
Apa yang Tun masih belum kenyang sehingga ternampak begitu sukar untuk akur kepada janji peralihan kuasa yang sudah dipersetujui?
Jika begitu, kenapa tidak berterus-terang saja yang Tun sebenarnya mahu jadi Perdana Menteri sampai mati?
(Shahbudindotcom 03/10/2019)

0

0

votes
Article Rating
Kongsikan artikel ini


KENAPA MAHATHIR TIDAK SEBUT NAMA ANWAR LAGI, TAPI MULA MENYEBUT ‘CALON LAIN’?

Dalam tempoh kurang seminggu ini, sudah dua kali Tun Mahathir tidak menyebut nama Anwar Ibrahim sebagai bakal penggantinya.
Sebelum ini, apabila menjawab persoalan mengenai peralihan kuasa atau bakal penggantinya, beliau tidak pernah lupa menyebut nama Anwar secara terang dan nyata.
Bagaimanapun, dalam dua kenytaannya terakhir ini, Tun Mahathir dilihat tidak lagi menyebut nama Anwar, tetapi hanya menyatakan ‘calon lain’ apabila merujuk tentang penggantinya.
Ketika di New York baru-baru ini, dalam sesi dialog anjuran Majlis Hubungan Luar, Tun Mahathir berkata, beliau akan melepaskan jawatannya sebelum PRU akan datang.
“Saya bekerja 18 jam sehari kerana saya tidak mempunyai banyak masa.
“Saya janji akan berundur sebelum PRU akan datang untuk memberi laluan kepada calon lain. Saya mungkin ada masa tiga tahun paling lama,” katanya lagi.
Semalam, ketika bercakap kepada wartawan di Putrajaya, Tun Mahathir memberitahu, tempoh peralihan kuasa akan diteliti berdasarkan situasi semasa sebelum diserahkan kepada mana-mana calon yang layak.
“Kena kaji keadaan, jika kerja tak dibuat atau dibuat separuh, susahlah,” tambahnya.
Jika diperhatikan, di New York, beliau menyebut perkataan “calon lain” untuk merujuk bakal penggantinya, manakala semalam pula ayatnya ialah “mana-mana calon yang layak”.
Kenapa jadi begini?
Mengapa ayat Tun Mahathir mula berubah, dulu disebut terus nama Anwar, kemudian “calon lain” dan seterusnya “mana-mana calon yang layak” pula?
Siapa yang dimaksudkan Tun Mahathir dengan “calon lain” dan apa pula maksud “mana-mana calon yang layak” itu?
Kalau perkataan “calon lain” belum tentu merujuk kepada Anwar, bukankah perkataan “mana-mana” jelas membawa maksud lebih daripada seorang?
Dalam hal tersebut, apakah Tun Mahathir sudah lupa dengan konsensus PH yang hanya menyetujui hanya satu nama iaitu Anwar saja sebagai bakal penggantinya?
Jadi, mengapa masih disebut “mana-mana”?
Siapa calon “mana-mana” itu sebenarnya?
Ikhlaskah Tun Mahathir untuk memenuhi janji konsensus penyerahan jawatan yang telah disetujuinya selama ini?
Tetapi, jika benar Tun Mahathir ada “mana-mana” calon lain selain Anwar dalam hatinya, bolehkah beliau berterus-terang mengenainya?
Atau jika beliau masih kekal dengan persetujuan bahawa Anwar adalah satu-satu bakal penggantinya, janganlah cuba berubah-ubah nada dalam percakapannya.
Cukuplah rakyat mendengar sandiwara perkataan “mungkin dua tahun, mungkin lebih dan mungkin kurang” yang selalu diulang-ulangnya sebelum ini yang akhirnya ternyata mahu tempoh tiga tahun pula kebelakangan ini.
Tidak guna sebenarnya jika Tun Mahathir hanya tunjuk berani mengkritik kuasa besar dunia di pentas PBB, tetapi masih takut untuk berterus-terang apa yang ada dalam hatinya dan berkaitan negaranya sendiri.
Tun, dalam usia bonus yang diberi Tuhan hidup di dunia ini, cubalah untuk melaluinya dengan jujur, ikhlas dan jangan berbelit-belit macam PM4 dulu.
SST – Sudah-sudahlah Tun!!!
(Shahbudindotcom 04/10/2019)

0

0

votes
Article Rating
Kongsikan artikel ini


MAHATHIR MELAYU MUDAH LUPA?

Di bawah ini adalah petikan berita yang pernah disiarkan oleh Berita Harian pada 30 Disember 2018 yang lalu.
—————————————————-
PUTRAJAYA: Tun Dr Mahathir Mohamad membayangkan cadangan beberapa perwakilan Parti Pribumi Bersatu Malaysia (BERSATU) yang mahu dirinya kekal sebagai Perdana Menteri selama sepenggal, tidak boleh dilaksanakan.
Pengerusi BERSATU itu berkata, perjanjian supaya beliau menjadi Perdana Menteri untuk sementara waktu, adalah satu pengorbanan yang perlu diterima ahli BERSATU.
Katanya, perjanjian itu dibuat sebelum Pilihan Raya Umum Ke-14 (PRU-14) bersama parti komponen Pakatan Harapan (PH) supaya ‘musuh lama’ dapat bersatu untuk memastikan bekas Perdana Menteri, Datuk Seri Najib Razak berjaya ditumbangkan.
“Saya sedar desakan supaya kita terus ada Perdana Menteri yang tua ini lama-lama lagi, tapi suatu ketika dulu kita adalah pembangkang, kita tubuh parti dan harap dapat sokongan, khususnya daripada orang Melayu.
“Kalau dapat sokongan orang Melayu saja tanpa parti lain, saya tak yakin kita dapat menang. Untuk adakan gabungan parti, maka kita berunding dengan rakan kita.
“Satu syarat dikenakan ialah supaya (saya) yang juga bekas musuh ketat mereka boleh jadi Perdana Menteri untuk sementara.
“Jadi kita perlu berkorban dan terima syarat itu kerana yang utama bukan menjadi Perdana Menteri, tetapi menjatuhkan Datuk Seri Najib (Razak). Itu perjuangan kita,” katanya dalam ucapan penggulungan pada Perhimpunan Agung Tahunan (PAT) kali kedua BERSATU di sini, hari ini.
Terdahulu, ketika sesi perbahasan, beberapa perwakilan BERSATU mencadangkan supaya Dr Mahathir kekal sebagai Perdana Menteri sehingga Pilihan Raya Umum Ke-15 (PRU-15).
Bagaimanapun, cadangan itu bercanggah dengan perjanjian dibuat antara pimpinan PH yang bersetuju melantik Dr Mahathir sebagai Perdana Menteri selama dua tahun, sebelum digantikan oleh Presiden PKR, Datuk Seri Anwar Ibrahim.
Dr Mahathir berkata, ahli BERSATU perlu bertolak ansur dan menerima perjanjian itu kerana pengorbanan setiap parti komponen PH ketika itu yang menghasilkan kemenangan pada PRU-14.
“Dalam perjuangan, perlu ada tolak ansur. Kalau kita berdegil, berkeras, kita akan binasa, jauh sekali mencapai matlamat digariskan kita,” katanya.
Sementara itu, dalam sidang medianya, Dr Mahathir berkata, beliau tidak pernah mengadakan perbincangan lanjut dengan Anwar berhubung tempoh ‘penyerahan’ jawatan Perdana Menteri kepada Presiden PKR itu.
Beliau berkata, perkara itu juga tidak dibincangkan langsung ketika makan malam bersama Anwar.
“Tiada. Kami tidak ada bercakap mengenai hal itu. Walaupun ketika kami sedang makan malam bersama, perkara itu tidak pernah dibangkitkan.
“Saya rasa beliau rasa selesa dengan janji bahawa beliau akan jadi pengganti saya mungkin dalam tempoh dua tahun.
“Mungkin dalam tempoh pendek. Apapun, mungkin juga saya tidak akan menyandang jawatan Perdana Menteri sehingga pilihan raya akan datang,” katanya.
—————————————————-
Sekarang, setelah hampir setahun berlalu dengan berita di atas disiarkan iaitu berdasarkan ucapan dan kata-kata Tun Mahathir sendiri, agak-agak masih ingatkah beliau dengan apa yang pernah diucapkannya itu?
Atau sudah lupa?
Mungkinkah beliau sengaja lupa?
Kalau dibandingkan apa yang ada di depan mata kita sehari dua ini, adakah Tun Mahathir sebenarnya antara orang Melayu yang mudah lupa sepertimana yang selalu disebutnya selama ini?
(Shahbudindotcom 04/10/2019)

0

0

votes
Article Rating
Kongsikan artikel ini


MASIH ADAKAH MARUAH KONGRES MARUAH MELAYU ESOK?

Esok akan berlangsung Kongres Maruah Melayu di Shah Alam yang akan dihadiri oleh Perdana Menteri, Tun Mahathir Mohamad sebagai pemberi amanatnya.
Walaupun kongres tersebut dianjurkan oleh empat universiti, tetapi dalang di belakang tabirnya ialah beberapa bekas pemimpin UMNO yang telah melompat parti menyertai Bersatu.
Menurut sumber, mesyuarat awal berkaitan kongres itu mula-mula dipengerusikan oleh Mustapha Mohamad, Ahli Parlimen Jeli, sebelum kemudian diambil alih oleh Hamzah Zainuddin, Ahli Parlimen Larut.
Kedua-dua mereka ini adalah bekas menteri UMNO yang hilang jawatan setelah tumbangnya BN pada PRU14 lalu dan barangkali kerana tidak ada keselesaan hidup sebagai pembangkang, lantaran biasa sebagai kerajaan yang percuma di sana sini, lantas mereka kemudian menyertai Bersatu.
Dalam hal ini, soalan pertama, di mana maruah Kongres Maruah Melayu ini jika dalang di belakang tabirnya pun dianggap tidak bermaruah dari segi politik?
Menggunakan nama universiti pula, selain untuk melindungi wajah dalang sebenar agar rakyat dapat dikaburi, tujuan lainnya ialah untuk memastikan dewan dipenuhi dengan hadirin yang ramai jumlahnya.
Sudah tular di media sosial berkenaan arahan wajib hadir kepada penuntut di universiti berkenaan menghadiri kongres tersebut, malah disebut juga kehadiran mereka akan turut diambil pada esok hari.
Oleh itu, bukan berapa ribu orang yang hadir ke kongres itu yang menjadi penantian pada hari esok, sebaliknya berapa ratus buah bas yang akan didapati bersusun di sekitar Stadium Malawati itu?
Jadi, soalan kedua, apa bendanya nak bincang soal maruah Melayu kalau yang hadir pun terpaksa diangkut, bahkan dipaksa dan mungkin perlu diberi sedikit wang saku?
Selain itu, kongres esok tidak lain ialah untuk membodek Tun Mahathir dengan gambaran menakut-nakutkan beliau kesan daripada penyatuan ummah UMNO dan Pas, baru-baru ini.
Oleh kerana difahami yang akan mati dulu dalam PRU akan datang akibat penyatuan ummah UMNO dan Pas ini ialah Bersatu, maka sudah tentu Tun Mahathir mudah ditakut-takutkan.
Ditambah lagi, beliau juga diburu masa yang semakin suntuk untuk akur kepada janji peralihan kuasa kepada Anwar Ibrahim yang sudah dipersetujuinya sebelum ini, di samping sokongan rakyat yang makin merosot di terimanya kebelakangan ini atas pelbagai isu serta pendiriannya yang berbolak-balik membuatkan ramai lagi jadi kecewa.
Dengan itu, tidak pelik jika antara resolusi kongres esok ialah mahukan Tun Mahathir terus kekal sebagai Perdana Menteri dengan lebih lama lagi dengan alasan beliaulah sandaran untuk membela nasib Melayu.
Tempoh lebih lama Tun Mahathir berkuasa yang mungkin diresolusikan hakikatnya hanya untuk kepentingan peribadi dalang belakang tabir tadi semata-mata.
Pastinya, habuan jawatan atau kontrak perniagaan akan menunggu selepas ini.
Soalan ketiga, maruah Melayu atau maruah siapa yang mahu diselamatkan melalui kongres itu nanti?
Tun Mahathir yang dijemput menyampaikan amanat berkenaan maruah Melayu dalam kongres esok adalah Perdana Menteri terkumpul selama hampir 24 tahun lamanya.
Beliau menjadi Perdana Menteri atas nama UMNO dan BN selama 22 tahun dan kini memegang kuasa bersama Bersatu dan PH kira-kira setahun lima bulan.
Jika dengan peluang berkuasa selama hampir 24 tahun daripada 62 tahun negara merdeka, tetapi masih lagi mahu menjerit tentang maruah Melayu, ia dengan sendirinya bermakna kegagalan Tun Mahathir sebagai seorang Perdana Menteri.
Maka, soalan keempat, apa yang Tun Mahathir telah lakukan bagi tempoh hampir 24 tahun berkuasa selama ini dalam konteks menolong serta membantu orang Melayu?
Wajarkah dengan kuasa ada dalam tangan, tapi masih mahu berkongres bagai dengan mulut untuk memperkatakan tentang maruah Melayu?
Kuasa yang pernah dan sedang dalam genggaman digunakan untuk apa dan menolong siapa selama ini?
(Shahbudindotcom 05/10/2019)

0

0

votes
Article Rating
Kongsikan artikel ini


PENGAKUAN TENTANG MANIFESTO BUKTI KEGAGALAN MUTLAK MAHATHIR, HARUS LEBIH AWAL DIJAUHKAN DARIPADA PRU15

Pengakuan Tun Mahathir Mohamad berhubung alasan dan sebab-sebab PH gagal menunaikan janji manifesto secara mutlaknya menunjukkan kegagalan beliau sebagai peneraju negara yang pernah ada pengalaman selama 22 tahun sebagai Perdana Menteri sebelum ini.
Hakikatnya, sungguh memalukan dan seolah-olah satu penipuan kepada rakyat apabila beliau memberitahu, PH sengaja meletakkan perkara-perkara yang susah dalam manifesto kerana merasakan akan kalah PRU14 lalu.
“Sebenarnya, kami ingat kami akan kalah, jadi kami letak perkara-perkara yang susah (untuk direalisasikan) dalam manifesto, supaya jika kami kalah, kerajaan (lama) akan terperangkap.
“Tapi sekarang kami jadi kerajaan, kami jadi mangsa kepada manifesto kami sendiri,” katanya.
Tidak logik dan tidak masuk akal sama sekali sebenarnya alasan yang diberi oleh Tun Mahathir kerana beliau pernah ada pengalaman selama 22 sebagai Perdana Menteri sebelumnya.
Jika yang berkata demikian adalah pemimpin yang tiada pengalaman atau tidak pernah menjadi ketua kerajaan, barangkali hujah beliau itu boleh juga diterima kebenarannya.
Namun, apabila Tun Mahathir yang ada pengalaman 22 tahun berkata seperti itu, ia memang tidak logik serta tidak boleh diterima sama sekali.
Dengan pengalaman yang bukan sedikit itu, beliau tentu sedar dan arif antara perkara yang dilaksanakan dengan yang tidak boleh dilaksanakan.
Tambahan lagi, sepanjang kempen PRU14 beliau turut menjaja dan mengulang-ulang beberapa kandungan dalam manifesto itu bagi tujuan meyakinkan lagi rakyat agar BN dapat ditumbangkan.
Sekarang, mengapa hanya setelah 16 bulan duduk sebagai kerajaan, baru menyedari banyak perkara dalam manifesto adalah perkara-perkara yang tidak boleh ditunaikan?
Apa gunanya pengalaman selama 22 tahun sebagai Perdana Menteri itu adalah dalam dirinya?
Apa pun, dengan pengakuan itu, ia dengan jelas menunjukkan Tun Mahathir kini telah gagal sama sekali sebagai Perdana Menteri yang mengetuai kerajaan PH.
Beliau terbukti tidak mampu dan hilang keupayaan diri, malah melanjutkan lagi tempoh perkhidmatannya akan membawa lebih bahaya kepada masa depan PH.
Kegagalan ini adalah kegagalan mutlak bagi Tun Mahathir, tetapi masih cuba berdalih untuk memperbodohkan rakyat.
Jika menunaikan janji manifesto atau pembaharuan yang melibatkan keperluan undi dua pertiga di Parlimen sebagai halangan, tidaklah menjadi masalah untuk sesiapa memahaminya.
Masalahnya, bagaimana dengan janji-janji manifesto yang lain?
Apakah semua kandungan manifesto seperti janji menghapuskan hutang tidak wajar peneroka Felda dan gaji RM4,000 baru perlu membayar pinjaman PTPTN, turut memerlukan kelulusan dua pertiga di Parlimen juga?
Berdasarkan kegagalan ini, Tun Mahathir bukan saja tidak layak lagi menerajui negara dengan lebih lama, bahkan suatu dosa bagi sesiapa yang mencadangkan khidmatnya dilanjutkan sehingga habis penggal.
Ini kerana lagi lama khidmatnya menerajui negara ini, lagi sengsara rakyat dan jahanam PH dibuatnya.
Untuk atau menjelang PRU15 akan datang, Tun Mahathir pasti tidak akan dipercayai lagi oleh rakyat dan kegagalan mutlaknya itu adalah pembunuh kepada masa depan PH.
Tun Mahathir wajar sepenuhnya diganti dalam kadar segera dengan pemimpin lain yang bukan saja memahami serta menjiwai reformasi, malah mengasaskan semangat reformasi itu sendiri.
Hanya pemimpin bukan reformis palsu saja yang akan bersungguh-sungguh menunaikan janji dan melaksanakan pembaharuan untuk negara ini.
(Shahbudindotcom 05/10/2019)

0

0

votes
Article Rating
Kongsikan artikel ini


KONGRES YANG GAGAL

Saya hadir untuk mendengar sendiri amanat Tun Mahathir dalam Kongres Maruah Melayu yang diadakan di Stadium Tertutup Shah Alam pada hari ini.
Bagi saya, kongres ini telah gagal menaikkan semangat dan maruah orang-orang Melayu tatkala pemimpin-pemimpin Melayu tidak kira ideologi dan kecenderungan bersusah payah hadir untuk mengharapkan sesuatu yang positif dari kongres ini.
Malangnya, kami hanya datang untuk ‘menadah telinga’ mendengar ucapan Tun Mahathir yang hanya merendah-rendahkan bangsa Melayu.
Saya kesal kerana resolusi-resolusi yang diketengahkan pada kongres kali ini tidak diendahkan langsung oleh Tun.
Pihak universiti dan tokoh-tokoh akademik sudah bersusah payah melakukan pelbagai sesi meja bulat dan kajian dalam satu tempoh masa yang agak panjang. Malangnya, semua ini adalah sia-sia dan seolah-olah tiada nilai kerana bukan sahaja Tun tiba lewat dan tidak mendengar resolusi-resolusi tersebut, tetapi dihina pula bangsa Melayu.
Tun Mahathir jelas sekali cuba merendah-rendahkan dan melemahkan semangat orang Melayu dengan retorik basi yang sebenarnya menconteng mukanya sendiri. Sebenarnya, banyak perkara yang diungkit bagi menyalahkan bangsa Melayu sebenarnya disebabkan dirinya sendiri.
Kami yang hadir, malah yang tidak hadir juga mengharapkan kongres ini menjadi platform perpaduan Melayu yang lebih besar kerana pemimpin-pemimpin Melayu dari blok kerajaan turut hadir bersama. Malangnya, semua ini hancur begitu sahaja.
Kesimpulannya, orang Melayu sekali lagi dipermain-mainkan. Malah, maruah bangsa Melayu semakin tercalar dan terhina.
Kongres ini telah GAGAL mencapai objektifnya.
Aminuddin Yahaya
Pengerusi UMMAH / Presiden ISMA
6 Oktober 2019

0

0

votes
Article Rating
Kongsikan artikel ini


SSK MASUK PKR TIADA KAITAN DENGAN LOMPAT PARTI

Bekas Menteri Komunikasi dan Multimedia era BN, Salleh Said Keruak akhirnya disahkan sudah menyertai PKR, baru-baru ini.
Berikutan kedudukannya sebagai bekas pemimpin UMNO dan pendokong kuat Najib Razak sebelum ini, ramai yang melahirkan rasa marah dan tidak setuju dengan kemasukkan Salleh ke dalam PKR itu.
Malah, ada yang menganggap PKR tidak patut sama sekali menerima kemasukannya.
Bagaimanapun, kemasukan Salleh harus dilihat dalam konteks yang berbeza berbanding sekian ramai bekas pemimpin UMNO yang meninggalkan parti itu dan berhijrah menyertai Bersatu sebelum ini.
Ini kerana Salleh bukanlah Ahli Parlimen atau Adun, sebaliknya beliau hanya orang biasa-biasa saja sekarang ini.
Pada Disember lalu, beliau adalah antara segerombolan pemimpin UMNO Sabah yang meninggalkan parti itu.
Tetapi, tidak seperti yang lain yang majoritinya memilih untuk menyertai Bersatu, Salleh tidak berbuat demikian dan memilih untuk tidak berparti buat seketika.
Hanya ketika inilah baru beliau memilih menyertai PKR.
Bermakna, Salleh hanyalah orang biasa yang memilih untuk meneruskan perjuangannya dalam PKR atas kepercayaan parti itu lebih sesuai dengan jiwanya.
Dengan kedudukan bukan sebagai MP atau Adun, kemasukan Salleh bukanlah termasuk dalam istilah lompat parti atau menyertai parti itu untuk mencari habuan, kedudukan atau jawatan bagi dirinya.
Tambahan lagi, PKR Sabah dan di peringkat cabang di negeri itu sudah ada struktur kepimpinan sedia ada, maka kemasukan Salleh tidak akan mengubah apa-apa.
PKR Sabah tetap dengan barisan kepimpinan sedia ada, manakala Salleh hanyalah ahli biasa saja.
Tidak harus ada perasaan bimbang atau curiga dengan kemasukannya itu, selagi beliau akur dengan sistem, falsafah serta perjuangan PKR.
(Shahbudindotcom 06/10/2019)

0

0

votes
Article Rating
Kongsikan artikel ini


“YANG SALAH PEMIMPIN MELAYU DAN MAHATHIR PERLU BERHENTI SEGERA”

1. Kongres Maruah Melayu telah berakhir dan natijahnya pada saya jelas yakni menutup kegagalan pemimpin hari ini dengan menyalahkan orang Melayu.
2. Saya ulangi keyakinan saya sebelum kongres bahawa kongres ini hanyalah manifestasi kegagalan Mahathir dan pemimpin2 Melayu.
3. Negara pernah melahir dan menyaksikan pemimpin2 Melayu yang berjaya. Pemimpin2 itu adalah mereka yang selamatkan negara dari penjajah. Mereka juga berjaya membina Malaysia sejak Merdeka. Memimpin bangsa lain dengan kontrak sosial yg adil.
4. Mereka juga berjaya menangani cabaran Melayu pada masa itu, hak agama, bangsa, bahasa kesemuanya diperjuangkan dan berjaya diterima dalam perlembagaan negara.
5. Mereka pemimpin Melayu yang berjaya kerana menangani cabaran zaman itu dengan tepat dan tuntas. Mereka berjaya lakukan kerana mereka benar2 jujur dan ikhlas berjuang demi agama,bangsa dan negara.
6. Pemimpin Melayu hari ini gagal. Masih bicara soal perlembagaan dll yang telah pun dibereskan oleh pemimpin dahulu. Cabaran zaman ini tentulah berbeza. Cabarannya ialah ekonomi, cabaran harta, agihan harta yang adil, cabaran tidak mencuri harta negara.
7. Pemimpin Melayu hari ini tidak bicara perkara2 ini walaupun inilah cabaran zaman ini kerana mereka telah gagal. Merekalah yang paling banyak menyamun harta negara. Anak pinak, menantu merekalah yang paling kaya raya melahap harta negara.
8. Dan paling menjijikkan ialah mereka menutup kegagalan mereka dengan menyalahkan bangsa Melayu. Bangsa Melayu tidak bersalah. Mereka tidak pernah khianat kepada negara. Mereka tidak curi harta negara. Yang bersalah adalah pemimpin Melayu.
9. Cukuplah menzalimi bangsa sendiri. Dan juga bangsa lain. Menyalahkan bangsa sendiri dan memomokkan bangsa lain untuk menutup kegagalan sendiri. Apakah ada perkara yang lebih menjijikkan daripada ini?
10. Maka saya gesa sekali lagi agar Tun Mahathir yang Allah beri paling lama amanah kuasa dalam tempoh kepimpinan Melayu yang gagal ini agar melakukan perkara yang betul iaitu BERHENTI SEGERA.
11. Bangsa dan negara memerlukan pasukan baru kepimpinan Melayu yang sedia menghadapi cabaran zaman ini. Kepimpinan Melayu skrg termasuk Tun M tidak bersedia menghadapi cabaran zaman ini kerana mereka telah gagal. Kuasa yang diberi Allah mereka hanya kayakan anak menantu bini kroni mereka sahaja. Bangsa sendiri makin melarat, susah, merempat.
12. Makanya mereka terus melolong dan memekik cabaran zaman lampau dan memomokkan bangsa sendiri dan bangsa lain.
13. Tun Mahathir dan pemimpin seangkatannya, terimalah hakikat kamu telah gagal. Cukuplah dan berhentilah.
Mohamad Ezam Mohd Nor
6 Okt 2019, 7 Safar 1441H.

0

0

votes
Article Rating
Kongsikan artikel ini


KONGRES POLITIK DAN CARI MAKAN?

Banyak pihak, sama ada yang hadir sendiri atau tidak, rata-rata menyifatkan Kongres Maruah Melayu semalam sebagai sesuatu yang gagal dan tidak mengubah apa-apa mengenai kedudukan orang Melayu.
Sebaliknya, kongres tersebut lebih dilihat bermotif politik dan cari makan semata-mata dengan mempergunakan orang Melayu sebagai alatnya.
Walaupun sebelum ini dikatakan kongres itu adalah anjuran empat buah universiti bersama NGO dan ada pembentangan beberapa kluster, tapi hakikat betapa motif politik adalah tujuan sebenarnya tidak dapat disangkal sama sekali.
Lihatkah siapa yang berpegangan tangan di penghujung kongres bersama Perdana Menteri, Tun Mahathir Mohamad?
Jika ia anjuran universiti dan NGO, apa perlunya pemimpin politik seperti Hadi Awang, Annuar Musa, Azmin Ali dan lain-lain berada di atas pentas berpegangn tangan bersama Tun Mahathir?
Mana orang-orang kuat empat universiti terbabit?
Bukankah ia semata-mata untuk menunjukkan seolah-olah kononnya UMNO dan Pas telah menyokong Tun Mahathir?
Disebabkah motif politik itulah juga yang menjadi sebab mengapa Anwar Ibrahim tidak dijemput ke kongres tersebut, sebaliknya Azmin yang merupakan Timbalan Presiden PKR boleh pula hadir serta berpegangan tangan bersama Tun Mahathir, Hadi dan Annuar.
Nyata sekali motifnya ialah untuk menggambarkan Anwar tidak disokong dan cuba dinafikan sebagai bakal Perdana Menteri ke-8, meskipun perjuangan Presiden PKR itu berkaitan Melayu dan kemiskinan telah bermula sejak tahun 70-an lagi.
Soalnya, di manakah maruah sebagai seorang manusia, tidak kira siapa juga, jika janji yang sudah dipersetujui kepada Anwar pun sentiasa dicari helah untuk dimungkiri?
Habis, apakah kejayaan kongres tersebut?
Kalau ada pun kejayaan, ia hanyalah berjayanya beberapa kerat individu yang menjadi penganjur menjadikan kongres itu sebagai laluan “cari makan”, menagih jawatan, kedudukan, sambungan kontrak perjawatan dan sebagainya yang bersifat peribadi semata-mata.
Seperti mana kita tahu, mula-mulanya penganjuran kongres itu dipengerusikan oleh Mustapa Mohamad, Ahli Parlimen Jeli sebelum kemudiannya diambil alih oleh Hamzah Zainuddin, Ahli Parlimen Larut.
Kedua-dua bekas menteri itu adalah antara pemimpin UMNO yang bertindak melompat parti menyertai Bersatu sebaik saja BN hilang kuasa dalam PRU14 lalu.
Tidak mustahil selepas ini mereka akan beroleh jawatan dan kedudukan dalam kerajaan kerana dilihat telah berjaya menggambarkan Tun Mahathir disokong sebagai Perdana Menteri oleh dua parti terbesar iaitu UMNO dan Pas.
Sekali lagi, bermaruahkah jika yang melompat parti dan tidak setia kepada perjuangan cuba dihargai seolah-olah telah berjasa besar kepada negara?
Turut dipercayai akan mendapat nikmat ialah beberapa nama daripada pihak penganjur dalam bentuk penyambungan kontrak perjawatan dan sebagainya.
(Shahbudindotcom 07/10/2019)

0

0

votes
Article Rating
Kongsikan artikel ini


MAHATHIR PENYUMBANG TERBESAR PERPECAHAN MELAYU

Antara perkara yang disentuh Tun Mahathir Mohamad dalam amanatnya di Kongres Maruah Melayu semalam adalah tentang perpecahan orang Melayu dalam politik.
Katanya, oleh sebab politik Melayu sekarang ini berpecah kepada enam kumpulan, tiada mana-mana parti mampu mendapat sokongan melebihi 50 peratus.
Akibatnya, tambah beliau, mereka terpaksa bergantung kepada kaum lain untuk mendapatkan kemenangan.
“Kita sendiri lakukan perpecahan. Apabila ini berlaku kita menjadi kumpulan kecil dan berlawan sesama sendiri, maka kita terpaksa bergantung kepada orang lain untuk mendapatkan kemenangan.
“Kalau bergantung kepada orang lain, sedikit sebanyak kita terhutang budi kepada mereka,” katanya.
Sehubungan itu jugalah Tun Mahathir mengakui kerajaan sekarang tidak lagi kuat kemelayuannya berbanding BN sebelum ini.
“Kalau dahulu kita boleh harap kerana kerajaan dipimpin oleh orang Melayu, memang kuat.
“Sekarang tidak kuat kerana mahu tidak mahu, kita kena ambil kira perasaan orang lain,” tambahnya lagi.
Siapakah yang bersalah dalam konteks perpecahan orang Melayu dalam politik ini?
Jika diimbas kembali, berbanding tangan mana-mana Perdana Menteri, di tangan Tun Mahathirlah sebenarnya orang Melayu paling banyak berpecah.
Perpecahan pertama ialah selepas pemilihan UMNO 1987 yang menyaksikan Tun Mahathir menang bagi jawatan Presiden UMNO dengan kelebihan hanya 43 undi berbanding pencabarnya, Tengku Razaleigh Hamzah.
Akibat pertikaian mengenai keputusan itu kemudiannya di bawa ke mahkamah dan UMNO seterusnya diisytiharkan haram pada 1988, Tun Mahathir lantas menubuhkan UMNO Baru dengan larangan kepada semua pengikut Tengku Razaleigh daripada menyertainya.
Disebabkan tidak dibenarkan menyertai UMNO Baru, Tengku Razaleigh telah menubuhkan Semangat 46 bagi meneruskan perjuangan politiknya bersama penyokong-penyokongnya.
Lantaran tidak setuju dengan Tun Mahathir, dua bekas Presiden UMNO yang masih hidup ketika itu, Tunku Abdul Rahman Putra Alhaj dan Tun Hussein Onn memilih untuk tidak menyertai UMNO Baru dan kedua-dua negarawan itu akhirnya meninggal dunia di luar UMNO.
Itulah perpecahan pertama orang Melayu yang dilakukan oleh Tun Mahathir kerana tidak membenarkan orang Melayu yang tidak menyokongnya daripada menjadi ahli UMNO Baru tajaannya.
Pada 1996, Tun Mahathir secara tiba-tiba berdamai dengan Tengku Razaleigh dengan mengajak beliau serta pengikutnyan secara beramai-ramai kembali menyertai UMNO.
Pada awalnya, langkah itu dilihat sebagai keikhlasan Tun Mahathir untuk menyatukan orang-orang Melayu, tetapi ternyata kemudian ia adalah helahnya untuk memudahkan tindakan memecat Anwar Ibrahim pada tahun 1998.
Dalam perkiraan Tun Mahathir, jika beliau memecat Anwar dalam keadaan Semangat 46 masih wujud dan mungkin menyebabkan Anwar bergabung dengan Tengku Razaleigh menentangnya, ia mungkin mendatangkan masalah yang terkawal baginya.
Maka itulah sebelum memecat Anwar, Ku Li diajaknya menyertai UMNO dan Semangat 46 mesti dibubarkan terlebih dahulu.
Hasil daripada pemecatan Anwar itulah tertubuhnya PKR dan bangkitnya semangat reformasi dalam negara ini.
Selepas perpecahan pertama yang menyebabkan wujudnya Semangat 46 dan kemudian ditautkan kembali pada 1996, tetapi perpecahan kali kedua orang Melayu pada 1998 yang berpunca daripada tangan Tun Mahathir memecat Anwar demi mengekalkan kuasa, ternyata lebih besar dan berlarut-larutan lagi.
Walaupun dengan memecat Anwar itu, Tun Mahathir dapat mengekalkan kuasa Perdana Menterinya sehingga bersara pada 2003, perpecahan Melayu yang disertai dengan kegigihan Anwar bersama PKR dan Pakatan Rakyat telah berjaya menolak BN hingga ke dinding dengan kehilangan majoriti dua pertiga BN pada PRU 2008, hilang undi popular pada 2013 dan seterusnya tumbang kepada PH pada PRU 2018.
Jika tanpa perpecahan yang disebabkan oleh tangan Tun Mahathir, BN dengan kerajaan majoriti Melayu mungkin masih kekal sehingga ke hari ini.
Perpecahan ketiga yang dilakukan oleh Tun Mahathir ialah dengan menubuhkan Bersatu bagi menumbangkan UMNO dan BN pada 2016 lalu.
Meskipun tindakan beliau menubuhkan Bersatu dan bergabung dengan PH untuk menumbangkan BN disertai dengan alasan-alasan yang boleh diterima berdasarkan situasi ketika itu, realitinya menubuhkan satu lagi parti Melayu adalah suatu tindakan memecah-belahkan komuniti itu.
Sementara diakui ada perpecahan lain seperti Amanah yang lahir daripada Pas atau Pas yang lahir daripada UMNO sebelum itu misalnya, realiti berpecahnya orang Melayu di era Tun Mahathir dan oleh perbuatan tangannya sendiri adalah yang paling memberi kesan serta memudaratkan sekali.
Maka, jika hari ini Tun Mahathir berasa kesal dengan perpecahan orang Melayu sehingga terpaksa bergantung kepada kaum lain untuk menang pilihanraya, salahnya ialah beliau sendiri.
Pernahkah Tun Mahathir insaf dan kesal?
Kalau dalam masa-masa terdekat ini, beliau bercakap lagi tentang perpaduan Melayu, niat dan tujuannya belum tentu ikhlas dan benar-benar ke arah itu
Tidak mustahil, seperti mana tiga perpecahan Melayu yang dilakukannya sebelum ini, perpaduan Melayu kali ini juga adalah sandiwara yang bermotif politik untuk mengekalkan kuasa, menaikkan pemimpin pilihan dan memungkiri janji peralihan serta akhirnya menyebabkan orang Melayu bakal berpecah sekali lagi.
Setelah agenda yang diingininya ity tercapai nanti, Melayu tetap begitu juga.
Apakah kita mahu tertipu lagi?
(Shahbudindotcom 07/10/2019)

0

0

votes
Article Rating
Kongsikan artikel ini


MAHATHIR YANG SEMAKIN MELALUT…..

Apa jadi dengan Tun Mahathir Mohamad sekarang ini?
Sebelum ini, sebagai alasan untuk tidak menunaikan janji-janji manifesto, beliau berkata, PH sengaja meletakkan perkara-perkara yang susah di dalamnya kerana tidak menyangka akan menang PRU14 lalu.
“Sebenarnya, kami ingat kami akan kalah, jadi kami letak perkara-perkara yang susah (untuk direalisasikan) dalam manifesto, supaya jika kami kalah, kerajaan (lama) akan terperangkap.
“Tapi sekarang kami jadi kerajaan, kami jadi mangsa kepada manifesto kami sendiri,” katanya.
Walaupan hujah itu ternampak tidak masuk akal dan seperti cuba memperbodohkan rakyat lantaran beliau ada pengalaman sebagai Perdana Menteri selama 22 tahun sebelum ini, tetapi itulah Tun Mahathiir dulu, kini dan selamanya.
Beliau bukan saja sengaja mencipta alasan yang bukan-bukan untuk tidak menunaikan janji kepada rakyat, malah bagaikan tidak langsung rasa berdosa melakukannya.
Tambahan, dalam usia 94 tahun sekarang, beliau tidak sepatutnya tiada rasa takut kepada Tuhan seperti seseorang yang berusia 49 tahun.
Bagaimanapun, jika hujahnya berhubung janji-janji dalam buku manifesto itu saja pun sudah membuatkan ramai makin meluat dengan sikapnya, kenyataan terbaru beliau berhubung janji menghapuskan tol rasanya tambah menyakitkan hati lagi.
Kata Pengerusi PH itu, PH tidak pernah berjanji untuk menghapuskan tol.
Beliau mengakui kebanyakan pemimpin PH tidak membaca manifesto dengan baik, sebaliknya mereka terbawa-bawa dengan pandangan sebagai pembangkang.
“Kami tidak pernah berjanji untuk menghapuskan tol, tapi ini dianggap sebahagian manifesto kami, kadang-kadang kami terbawa dengan pandangan pihak pembangkang,” katanya lagi.
Realitinya, janji menghapuskan tol bukan saja tertera dalam buku manifesto, malah beberapa pemimpin PH juga kerap berceramah menjanjikan tol percuma sepanjang kempen PRU14 lalu.
Kenapa Tun Mahathir masih mahu menafikannya lagi?
Apa masalah beliau sebenarnya?
Mengapa semakin lupa kepada banyak perkara?
Apakah faktor usia tuanya menjadikan Tun Mahathir semakin banyak melalut kebelakangan ini?
(Shahbudindotcom 07/10/2019)

0

0

votes
Article Rating
Kongsikan artikel ini


BIAR SAJA MCA TANDING DI TANJUNG PIAI….

Sekali imbas ternampak kenyataan Tun Mahathir Mohamad yang mahu UMNO meletakkan calonnya seperti menggambarkan keyakinannya bahawa Bersatu mampu memenangi PRK Tanjung Piai yang dijadual pada 16 November depan.
Kata beliau, PH mempunyai peluang lebih baik untuk menang dalam pilihanraya itu jika berhadapan dengan calon UMNO.
“Banyak masalah di situ… kita (PH) berpendapat kita bergantung kepada parti lawan untuk menang.
“Kita minta supaya mereka letak calon daripada UMNO.
“Tolonglah… supaya kita (PH) boleh menang,” katanya lagi.
Bagaimanapun, mengambil kira kedudukan PH, khususnya Bersatu yang lemah dan banyak masalah ketika ini, apa yang dinyatakan oleh Tun Mahathir mungkin hanya suatu “reverse psychology” atau psikologi terbalik semata-mata.
Dalam perbualan dengan banyak pihak, oleh kerana UMNO dan Pas sudah bekerjasama, peluang BN untuk menang adalah jauh lebih baik jika mereka meletakkan calon UMNO yang bertanding di Tanjung Piai.
Lagi pula, Bersatu menang dalam PRU14 lalu hanya dengan majoriti 524 undi sahaja.
Hakikatnya, Bersatu lebih risau jika BN meletakkan calon UMNO berbanding mengekalkan MCA bertanding di situ.
Makanya, dalam konteks psikologi terbalik, apabila Tun Mahathir mengatakan beliau lebih senang jika UMNO yang bertanding, sebenarnya beliau tidak mahu UMNO yang bertanding.
Dengan UMNO disokong oleh Pas, tidak dinafikan lebih sukar untuk Bersatu mengekalkan kemenangannya jika berhadapan dengan calon UMNO, lebih-lebih lagi jumlah pengundi Melayu di Tanjung Piai adalah sekitar 57 peratus.
Tetapi, sekiranya BN mengekalkan MCA yang bertanding, peluang Bersatu nampak lebih mudah, walau bukan terjamin untuk menang dengan selesa.
Ini kerana pilihan pengundi, khususnya pengundi bukan Melayu tidak lagi sama seperti PRU14 lalu.
Banyak perkara yang sudah berubah antara sekarang berbanding Mei 2018 lalu. Yang marah, yang tak puas hati dan yang kecewa terhadap kerajaan boleh dilihat di merata-rata sekarang ini.
Dengan kalah hanya 524 undi, peluang MCA tetap ada dalam pilihanraya kecil ini, walau mungkin tidak sebaik peluang yang ada jika UMNO yang bertanding.
Tetapi, bagi BN, jika MCA yang bertanding dan akhirnya masih mampu mengalahkan calon Bersatu yang mewakili PH, ia tentunya jauh bermakna berbanding kemenangan yang dicapai melalui UMNO.
Oleh itu, eloklah MCA dikekalkan bertanding sekali lagi di Tanjung Piai.
Kita lihat sama ada Bersatu masih mampu mengekalkan kemenangannya atau tidak.
Kalau dengan MCA pun tak mampu untuk menang, bermakna bukan saja masa depan Bersatu akan kelam, malah gambaran masa depan PH selagi diterajui oleh Tun Mahathir, sebenarnya adalah suram.
(ShahbudinHusin 08/10/2019)

0

0

votes
Article Rating
Kongsikan artikel ini


TUBUH PARTI BARU, PILIHAN PALING MUNASABAH BUAT AZMIN

Walaupun dinafikan oleh Zuraidah Kamaruddin, dakwaan Dr Syed Husin Ali bahawa Timbalan Presiden PKR, Azmin Ali sedang merancang menubuhkan sebuah parti baru bagi meneruskan perjuangan politiknya adalah sesuatu yang logik dan banyak kemunasabahannya.
Dilihat daripada pelbagai sudut, itulah satu-satunya pilihan yang ada untuk beliau dan penyokongnya kalau mahu terus hidup dalam politik negara ini.
Memilih kekal dalam PKR sudah merupakan “jalan mati” buat Azmin. Segala ruang untuknya bernafas boleh dikira sudah tertutup.
Beliau sama ada akan dipastikan kalah dalam pemilihan parti yang seterusnya atau mungkin dalam waktu terdekat ini bakal dipecat daripada PKR berikutan tidak pernah hadir mesyuarat parti sejak November tahun lalu lagi.
Peraturan dalam PKR sudah jelas bahawa sesiapa yang tidak hadir mesyuarat sebanyak tiga kali berturut-turut tanpa sebab boleh menyebabkan seseorang itu gugur jawatannya secara automatik.
Kalau Azmin sudah tidak boleh hidup lagi dalam PKR, para penyokongnya juga akan turut mati bersama dan ia tentunya merupakan kerugian dari segi perjuangan dalam usianya yang masih dikira muda ketika ini.
Menyertai parti lain, sama ada Bersatu atau Gerakan pula tidaklah semudah yang dilihat di depan mata.
Dalam Bersatu, walaupun Azmin mempunyai hubungan baik dengan Tun Mahathir Mohamad, menyertai parti Melayu itu bermakna beliau tidak boleh membawa penyokong bukan Melayunya dalam PKR menyertai parti baru pilihannya itu.
Dalam keadaan ini, selain merugikan dirinya yang kehilangan penyokong setia, ia juga dilihat tidak baik bagi imej dirinya sebagai seorang pemimpin.
Faktor lain yang menyukarkan Azmin jika memilih Bersatu ialah jawatan apa yang mahu disandangnya dalam parti itu, sedangkan jawatan Presiden dan Timbalan Presiden sudah diisi oleh Muhyiddin Yassin dan Mukhriz Mahathir dengan baik dan tiada masalah kepada parti.
Memandangkan dalam PKR, Azmin adalah Timbalan Presiden, tentulah tidak munasabah jika beliau memegang jawatan yang lebih rendah dalam Bersatu seperti Naib Presiden dan lain-lainnya.
Maka, Bersatu bukanlah pilihan yang wajar buat Azmin.
Begitu juga dengan menyertai Gerakan kerana di samping ia dilihat mesra dengan BN, parti tersebut juga terkenal dengan parti yang dikuasai oleh orang Cina, walaupun ia adalah parti berbilang kaum dari segi keahliannya.
Tidaklah mudah untuk Azmin mengubah imej parti itu, meskipun jika sekiranya kepimpinan sedia adanya bersetuju menjadikannya Presiden Gerakan yang baru.
Menjadi Timbalan Presiden Gerakan dengan Dominic Lau terus kekal sebagai Presiden pula hanya akan menjadikan Azmin terundur kedudukannya kerana parti itu jauh lebih kecil berbanding PKR serta berada di luar kerajaan.
Sama seperti Bersatu, menyertai Gerakan bukan pilihan yang mudah buat Menteri Hal Ehwal Ekonomi itu.
Akhirnya, dengan PKR sudah merupakan jalan mati baginya, manakala menyertai Bersatu atau Gerakan ternampak tidak munasabah serta lebih banyak susah, pilihan yang tinggal buat Azmin hanyalah menubuhkan sebuah parti baru yang berbilang kaum juga.
Dengan parti baru itu nanti, Azmin bukan saja boleh membawa penyokong setianya dalam PKR ketika ini, malah tidak mustahil mampu menarik lebih ramai penyertaan daripada rakyat biasa yang berbilang kaum.
Tetapi, Azmin mesti cepat mengusahakan penubuhan parti baru itu iaitu sebelum berlakunya peralihan kuasa daripada Tun Mahathir kepada Anwar.
Jika lambat, apa lagi jika setelah Anwar menjadi Perdana Menteri, segala-galanya tidak lagi bermakna bagi perjuangannya mengejar cita-cita menjadi Perdana Menteri.
(Shahbudindotcom 09/10/2019)

0

0

votes
Article Rating
Kongsikan artikel ini


UTUSAN TUTUP KEDAI?

Di bawah ini adalah berita yang dipetik daripada laporan Harian Metro online hari ini.
Jika benar seperti yang dilaporkan, siapa yang melakukan Utusan sampai jadi begini, ini maruah Melayu atau barua Melayu?
————————————-
NASIB 800 kakitangan Kumpulan Utusan Melayu (M) Bhd kini sekali lagi menjadi tanda tanya apabila operasi syarikat akhbar itu dikatakan akan ditamatkan hari ini.
Ia dipercayai susulan keputusan Pengerusi Eksekutif Utusan Malaysia, Datuk Abd Aziz Sheikh Fadzir yang akan mengumumkan kebankrapan sukarela syarikat itu.
Setiausaha Kesatuan Wartawan Kebangsaan (NUJ) Cawangan Utusan, Muhammad Basir Abu Bakar berkata, semua kakitangan sudah diarahkan untuk mengosongkan meja masing-masing selewat-lewatnya jam 1 tengah hari.
Katanya, wartawan dan jurugambar juga tidak diberikan tugasan menguatkan lagi dakwaan penamatan operasi syarikat akhbar itu.
“Setakat ini kakitangan tidak dimaklumkan secara rasmi mengenai dakwaan itu daripada pihak pengurusan, sebaliknya hanya diminta mengosongkan meja masing-masing oleh ketua unit.
“Ini menjadi tanda tanya 800 kakitangan yang masih bekerja mengenai nasib kami,” katanya ketika dihubungi.
Beliau berkata, tindakan mengisytiharkan syarikat itu bankrap dipercayai untuk mengelak daripada membayar sebarang pampasan kepada pekerja dan bekas pekerja yang mengambil Skim Pemisahan Sukarela (VSS).
Katanya, jika benar akhbar kumpulan ini ditamatkan operasi, ia menjadi satu tamparan hebat kepada industri persuratkhabaran Melayu.
“Kami juga mahu Datuk Abd Aziz mengotakan janji untuk tidak meletakkan ‘batu nisan’ kepada Utusan,” katanya.
NUJ Cawangan Utusan dijangka akan mengadakan sidang media tergempar jam 12 tengah hari ini di ibu pejabatnya di Jalan Chan Sow Lin mengenai kemelut berkenaan.
Kumpulan Utusan yang menerbitkan Utusan Melayu dan Kosmo! berdepan masalah kewangan kritikal sejak beberapa tahun lalu sehingga menyebabkan tunggakan gaji kakitangan dan bekas kakitangan.

0

0

votes
Article Rating
Kongsikan artikel ini


BERPOLITIK 24 JAM – DR. PUAD HENTAM HISHAMMUDDIN

Apabila ada orang kata, jangan main politik dalam masjid, sebenarnya orang yang berkata itulah yang main politik.
Maka apabila Hisham kata, cukup cukuplah berpolitik 24 jam, maka sebenarnya Hisham yang berpolitik 24 jam.
Sebenarnya Hishamuddin mahu menpertahankan kesucian Kongres Maruah Melayu (KMM) yang padanya melangkaui batas kepartian dan kaum.
Media minta komen saya. Ada baiknya saya komen bertulis. Terpulang kepada Hisham untuk menjawab balik.
Apa maksud Hisham main politik 24 jam? Pada orang politik layman, politik 24 jam bukan bermaksud sampai tinggal solat, tinggal rumah dan tinggal anak bini.
Main politik 24 jam bermaksud jangan tinggal kawasan, selalu balik kawasan, sanggup minum di warung, berjamaah di masjid, kalau dia ahli Parlimen maka selalu menghadiri Parlimen, aktif berbahas dan bertanya soalan.
Mungkin maksud Hisham “cukup cukuplah berpolitik 24 jam” itu ialah, kurangkan politiking. Kalau begitu, apakah Hisham bersih daripada politiking?
Penganjuran KMM adalah politiking. Kehadiran Tun M memberi amanat adalah politiking. Penglibatan Hamzah Zainuddin dan tajaan duit poket dan bas percuma adalah politiking
Kalau bukan politiking sudah tentu Anwar akan dijemput awal dan Muhyiddin akan turut hadir. Anwar dalam satu rakaman video di rumahnya mendakwa KMM adalah “sandiwara politik”.
Kalau bukan politiking sudah tentu KMM tidak akan mendapat reaksi negatif selepas penganjurannya dan tidak ada laporan Polis terhadapnya.
Tun M kata, dia tidak dengar pun Prof Zainal Keling selaku Ketua Eksekutif Sekretariat KMM menyatakan Malaysia adalah Tanah Melayu. “Malay” itu Melayu dan “sia” itu dalam bahasa Yunani maksudnya pulau atau kepulauan.
Mustahil, tidak ada SB atau pegawai Strategic Communication PM yang melaporkan apa yang terjadi dalam bengkel sebelum beliau sampai untuk menyampaikan amanat.
Kenapa Tun M tidak kata, ye betul, ini memang tanah Melayu. Tema kongres itu pun “Tanah Ku”. Sebenarnya Tun berpolitiking.
Sekarang semua meyakini resolusi kongres menjadi retorik politik. Kerana ia mangsa politiking Tun M.
Tun M tidak memperdulikn pun resolusi Kongres yang sudah dibengkelkan lebih awal? Ada kluster yang berbengkel pada 23-24 September.
Apakah Tun M tidak baca resolusi Kongres? Sedangkan dia sudah diberi taklimat lebih awal oleh geng Hamzah Zainuddin bahawa Kongres itu ada empat kluster.
Dia sudah diberitahu bahawa satu daripada kluster tersebut akan buat ketetapan untuk menghapuskan SJKC dan SJKT menjelang tahun 2026.
Maka siapa guna siapa sebenarnya. Siapa yang politiking. Siapa yang main politik 24 jam
Membuat keputusan sendiri dan tidak ikut jamaah juga adalah politiking. Tindak tanduk yang mengelirukan ahli di bawah juga politiking.
Maka siapa yang sepatutnya berhenti main politik 24 jam?
Dr. Puad Zarkashi
Ahli MT UMNO.
10 Oktober 2019.

0

0

votes
Article Rating
Kongsikan artikel ini


UTUSAN EDISI BARU PRO BERSATU?

Hanya beberapa jam selepas diisytiharkan “mati”, Utusan akhirnya diketahui belum mati lagi.
Ia mungkin hanya pengsan atau koma saja buat sementara ini.
Yang diisytiharkan “mati” hanyalah syarikat induk Utusan melalui permohonan pembubaran secara sukarela selepas syarikat itu tidak dapat membayar hutang serta gaji pekerjanya selama beberapa bulan sebelum ini.
Bagaimanapun, sebelum syarikat induk dimufliskan, syarikat yang memegang lesen penerbitan Utusan iaitu Dilof Sdn Bhd telah dijual kepada Aurora Mulia Sdn Bhd, sebuah syarikat yang dikaitkan dengan Syed Mokhtar Albukhary.
Dilof yang kini dimiliki 70 peratus pegangan sahamnya oleh Aurora Mulia segera ditukar nama kepada Media Mulia Sdn Bhd.
Sebelum ini, Syed Mokhtar sudah pun menguasai Media Prima yang menerbitkan akhbar New Straits Times, Berita Harian, Harian Metro serta TV3 dan beberapa saluran TV lain.
Dengan itu, Syed Mokhtar kini adalah penguasa terbesar media di negara ini.
Melalui penguasaannya sebanyak 70 peratus dalam Media Mulia, Syed Mokhtar difahamkan akan menerbitkan semula Utusan dengan wajah baru tidak lama lagi.
Pengerusi Eksekutif Utusan, Abdul Aziz Sheikh Fadzir mengesahkan
,
Utusan akan terus “hidup” memandangkan firma yang dikaitkan dengan jutawan Syed Mokhtar itu merancang untuk melancarkan sebuah penerbitan baru dengan menggunakan lesen penerbitan dan percetakan yang baru dimilikinya itu.
“Utusan akan terus hidup. Kami membubarkan syarikat induk tetapi pemilikan lesen percetakan telah diperolehi oleh Aurora Mulia dan mereka akan melancarkan penerbitan baru dalam masa terdekat,” katanya.
Ikut logik, tujuan Syed Mokhtar, taikun yang diketahui mempunyai hubungan rapat dengan Perdana Menteri, Tun Mahathir Mohamad membeli pegangan dalam Media Mulia tentulah untuk membolehkannya menguasai akhbar Utusan.
Dengan pemilikan itu, daripada menjadi milik UMNO, Utusan kini adalah milik Syed Mokhtar.
Persoalan kini, apakah dengan wajah baru yang bakal diterbitkan nanti, sama ada masih mengguna pakai nama Utusan atau nama lain, akhbar itu secara tidak langsung akan menjadi media yang pro Bersatu dan kerajaan yang dipimpin oleh Tun Mahathir?
Dalam erti kata lain, sementara UMNO hilang sebuah media yang selama ini banyak berjasa kepadanya, apakah dalam diam-diam Bersatu sudah memilikinya medianya sendiri?
Yang hampir pasti, jika Utusan wajah baru itu bakal digunakan sebagai media yang pro Bersatu dan kerajaan semasa, sebahagian besar daripada lebih 800 kakitangannya, terutama beberapa pengarangnya yang diketahui totok UMNO dan anti Tun Mahathir selama ini,!peluang mereka untuk diambil bekerja semula barangkali tentulah tersangat tipis sekali.
Kecuali jika cepat-cepat bertaubat dan sedia menukar kiblat. (ShahbudinHusin
 10/10/2019)

0

0

votes
Article Rating
Kongsikan artikel ini


BELANJAWAN YANG SEPI….

Petang ini, Menteri Kewangan, Lim Guan Eng akan membentangkan Belanjawan 2020 di Parlimen.
Tetapi, tidak seperti tahun-tahun sebelumnya, baik ketika era BN atau ketika Guan Eng buat pertama kali membentangkan belanjawan PH tahun lalu, tahun ini semuanya nampak sepi sesepi-sepinya.
Baik di pihak kerajaan, swasta, pegawai kerajaan, orang awam dan masyarakat umum, hampir tidak ada yang membicarakan tentang harapan atau permintaan tentang Belanjawan 2020 kali ini.
Apakah dalam keadaan ekonomi suram ketika ini, rakyat jadi tak berminat lagi kepada belanjawan?
Di pihak menteri sendiri, hanya satu dua orang saja yang bercakap tentang belanjawan dan permintaan kementerian yang diharap akan ditunaikan oleh Menteri Kewangan.
Riuh rendah tentang harapan kepada bonus hampir tidak kedengaran, malah dialog belanjawan yang bertujuan mendapat input pelbagai sektor barangkali sudah pun tinggal kenangan.
Di media sosial pula, hanya bermula pagi ini baru ada terlihat posting-posting berkaitan belanjawan, manakala hari-hari sebelumnya lebih dipenuhi dengan perkara-perkara yang lain.
Apa sebenarnya harapan rakyat kepada belanjawan kali ini?
Pembentangan belanjawan adalah berkait rapat dengan pengurusan serta hala tuju kerajaan serta kehidupan rakyat seluruhnya pada tahun yang mendatang.
Jika positif dan banyak benda-benda baik yang diumumkan, kesimpulan mudahnya ialah kerajaan dalam keadaan baik dan mampu memberikan yang terbaik kepada rakyat.
Sebab itu, tahun demi tahun sebelum ini, hari pembentangan belanjawan adalah dinanti-nantikan oleh semua orang dan ramai yang tidak mahu terlepas peluang menontonnya secara langsung melalui kaca TV.
Namun, nampaknya tidak lagi pada tahun ini. Ramai yang sudah tidak berminat, bukan saja memperkata dan menonton siaran langsungnya, malah mengambil tahu pun tidak mahu lagi.
Lebih mengejutkan, wakil GPS Sarawak pula mengumumkan mereka tidak akan menghadiri pembentangan belanjawan petang ini.
Apa sudah jadi?
Apakah rakyat semakin putus harapan kepada kerajaan pimpinan Tun Mahathir Mohamad?
(ShahbudinHusin 11/10/2019)

0

0

votes
Article Rating
Kongsikan artikel ini


BAJET 2020 – BERITA BURUK UNTUK PETANI, NELAYAN, BELIA DESA DAN HARTANAH

1. Peruntukan Industri Padi dan Beras dipotong daripada RM69.2 juta kepada RM66.1 juta.
2. Peruntukan Pertanian dipotong daripada RM194.1 juta kepada RM180 juta.
3. Peruntukan Perikanan dipotong daripada RM178.5 juta kepada RM177 juta.
4. Peruntukan Pembangunan Usahawan Desa dipotong daripada RM2 juta kepada RM1.6 juta.
5. Peruntukan Bekalan Makanan Negara dipotong daripada RM1.393 bilion kepada RM1.314 bilion.
6. Peruntukan Lembaga Getah Malaysia dipotong daripada RM10 juta kepada RM0.
7. Peruntukan Lembaga Kemajuan Ikan Malaysia (LKIM) dipotong daripada RM156 juta kepada RM143 juta.
8. Peruntukan Institut Penyelidikan dan Kemajuan Pertanian Malaysia (MARDI) dipotong daripada RM215 juta kepada RM212 juta.
9. Peruntukan Industri Agromakanan dan Keusahawanan Tani dipotong daripada RM262 juta kepada RM244 juta.
10. Peruntukan kepada Lembaga Pemasaran Pertanian dan Pertanian Persekutuan (FAMA) dipotong daripada RM182 juta kepada RM171 juta.
11. Peruntukan kepada Lembaga Perindustrian Nenas Malaysia (LPNM) dipotong daripada RM31.8 juta kepada RM31.4 juta.
12. Peruntukan Lembaga Koko Malaysia dipotong daripada RM32 juta kepada RM30 juta.
13. Peruntukan Lembaga Pertubuhan Peladang (LPP) dipotong daripada RM190 juta kepada RM164 juta.
14. Peruntukan kepada Latihan Kemahiran Pertanian dipotong daripada RM47.9 juta kepada RM41 juta.
15. Peruntukan Perindustrian Kayu Malaysia (MTIB) dipotong daripada RM5 juta kepada RM0.
16. Peruntukan Pembangunan Komoditi dipotong daripada RM80 juta kepada RM79 juta.
17. Peruntukan Kemajuan Masyarakat (KEMAS) dipotong daripada RM143 juta kepada RM138 juta.
18. Peruntukan Kemajuan Tanah dan Wilayah dipotong daripada RM9.8 juta kepada RM9.5 juta.
19. Peruntukan Institut Kemajuan Desa dipotong daripada RM13.9 juta kepada RM13.5 juta.
20. Peruntukan Pembangunan Belia dan Sukan dipotong daripada RM488 juta kepada RM362 juta.
21. Peruntukan Majlis Sukan Negara dipotong daripada RM88.6 juta kepada RM14 juta.
22. Peruntukan Institut Sukan Negara dipotong daripada RM15.8 juta kepada RM14 juta.
23. Peruntukan Pembangunan Kemahiran Belia dipotong daripada RM207 juta kepada RM198 juta.
24. Peruntukan Pengairan dan Saliran Pertanian dipotong daripada RM11.5 juta kepada RM11.4 juta.
25. Peruntukan Perkhidmatan Veterinar dipotong daripada RM150.6 juta kepada RM142 juta.
26. Peruntukan PRIMA (Perbadanan PRIMA Malaysia) dipotong daripada RM25 juta kepada RM20 juta.
27. Peruntukan Kesejahteraan Bandar dipotong daripada RM14.9 juta kepada RM11 juta.
28. Peruntukan Lembaga Kemajuan Pertanian Muda (MADA) dipotong daripada RM119 juta kepada RM111 juta.
29. Peruntukan Lembaga Kemajuan Pertanian Kemubu (KADA) dipotong daripada RM78 juta kepada RM75 juta.
30. Paling melampau ialah warga asing kini boleh beli hartanah dari harga bermula RM600 ribu berbanding RM1 juta sebelum ini.
Rujuk:
Bajet Kementerian Pertanian: https://www.treasury.gov.my/pdf/perbelanjaan/2020/B.21_P.21.pdf
Bajet Kementerian Pembangunan Luar Bandar https://www.treasury.gov.my/pdf/perbelanjaan/2020/B.22_P.22.pdf
Bajet Kementerian Industri Utama https://www.treasury.gov.my/pdf/perbelanjaan/2020/B.20_P.20.pdf
Bajet Kementerian Belia dan Sukan https://www.treasury.gov.my/pdf/perbelanjaan/2020/B.45_P.45.pdf
Bajet Kementerian Perumahan dan Kerajaan Tempatan https://www.treasury.gov.my/pdf/perbelanjaan/2020/B.43_P.43.pdf
Oleh:
Abdul Muein Abadi
Pensyarah Program Sains Politik Universiti Kebangsaan Malaysia (UKM)

0

0

votes
Article Rating
Kongsikan artikel ini